[pic] | IL-KUMMISSJONI EWROPEA | Brussel 19.1.2011 KUMM(2011) 8 finali 2011/0006 (COD) Proposta għal DIRETTIVA TAL-PARLAMENT EWROPEW U TAL-KUNSILL li temenda d-Direttivi 2003/71/KE u 2009/138/KE fir-rigward tas-setgħat tal-Awtorità Ewropea tal-Assigurazzjoni u l-Pensjonijiet tax-Xogħol u l-Awtorità Ewropea tat-Titoli u s-Swieq MEMORANDUM SPJEGATTIV 1. Kuntest tal-proposta L-esperjenza tal-kriżi finanzjarja esponiet nuqqasijiet rilevanti fis-superviżjoni finanzjarja. Għalhekk il-President Barroso talab lil grupp ta’ esperti ta’ livell għoli, ippresedut mis-Sinjur Jacques de Larosière, sabiex jagħmel proposti ħalli jsaħħaħ l-arranġamenti tas-superviżjoni Ewropea. Il-Grupp ippreżenta r-rapport tiegħu fil-25 ta’ Frar 2009. Bl-użu tar-rakkomandazzjonijiet tar-rapport bħala bażi, il-Kummissjoni stabilixxiet proposti għal arkitettura Ewropea ġdida ta' superviżjoni finanzjarja fil-Komunikazzjoni tagħha lill-Kunsill Ewropew tar-rebbiegħa ta' Marzu 2009. Il-Kummissjoni ppreżentat l-ideat tagħha f’iżjed dettall fil-Komunikazzjoni tagħha ta’ Mejju 2009 li pproponiet: - Li tistabilixxi Sistema Ewropea tas-Superviżuri Finanzjarji (SESF), li tikkonsisti f’netwerk ta’ superviżuri finanzjarji nazzjonali li jaħdmu id f’id mal-Awtoritajiet Superviżorji Ewropej (ASE), li nħalqet permezz tat-trasformazzjoni tal-kumitati superviżorji Ewropej eżistenti[1] f’Awtorità Bankarja Ewropea (ABE), Awtorità Ewropea tal-Assigurazzjoni u l-Pensjonijiet tax-Xogħol (AEAPX), u Awtorità Ewropea tat-Titoli u s-Swieq (AETS), u permezz ta’ dan tgħaqqad il-vantaġġi ta’ qafas Ewropew kumplessiv għas-superviżjoni finanzjarja mal-kompetenza ta’ korpi superviżorji lokali mikroprudenzjali li jkunu l-eqreb mal-istituzzjonijiet li joperaw fil-ġurisdizzjonijiet tagħhom; u - L-istabbiliment ta’ Bord Ewropew dwar ir-Riskju Sistemiku (BERS), li għandu jimmonitorja u jivvaluta t-theddidiet potenzjali għall-istabbiltà finanzjarja li jistgħu jirriżultaw minn żviluppi makroekonomiċi u minn żviluppi fis-sistema finanzjarja b’mod ġenerali. Għal dan il-fini, l-BERS għandha tipprovdi twissija bikrija ta’ riskji mas-sistema kollha li jkunu jistgħu qegħdin jikbru u, fejn ikun meħtieġ, toħroġ rakkomandazzjonijiet għal azzjoni sabiex dawn ir-riskji jiġu kkonfrontati. Il-Komunikazzjoni kkonkludiet ukoll li sabiex s-SESF taħdem b’mod effiċjenti, ikun meħtieġ bdil fil-leġiżlazzjoni dwar is-servizzi finanzjarji, b’mod partikolari sabiex jiġi pprovdut ambitu xieraq lis-setgħat iżjed ġenerali mniżżla fir-regolamenti individwali li jistabilixxu l-awtoritajiet, ħalli jiġi żgurat sett iżjed armonizzat ta’ regoli finanzjarji permezz tal-possibilità tal-iżvilupp ta’ abbozz ta’ standards tekniċi u jiġi faċilitat it-tqassim, fejn ikun meħtieġ, tal-informazzjoni mikroprudenzjali. 2. Konsultazzjoni tal-partijiet interessati Saru żewġ konsultazzjonijiet miftuħa fl-iżvilupp ta’ dawn il-proposti. L-ewwel nett, wara r-rapport tal-grupp ta’ livell għoli ppresedut minn Jacques de Larosière u l-pubblikazzjoni tal-Komunikazzjoni tal-Kummissjoni tal-4 ta’ Marzu 2009, il-Kummissjoni organizzat l-ewwel konsultazzjoni mill-10 ta’ Marzu sal-10 t’April 2009 bħala input tal-Komunikazzjoni tagħha dwar is-Superviżjoni Finanzjarja fl-Ewropa ppubblikata fis-27 ta’ Mejju 2009. Sommarju tas-sottomissjonijiet irċevuti jista’ jinsab fuq: http://ec.europa.eu/internal_market/consultations/docs/2009/fin_supervision/summary_en.pdf It-tieni, mis-27 ta’ Mejju sal-15 ta’ Lulju 2009, il-Kummissjoni organizzat konsultazzjoni oħra, sabiex tistieden il-partijiet interessati kollha ħalli jikkummentaw dwar ir-riformi iżjed dettaljati ppreżentati fil-Komunikazzjoni dwar is-Superviżjoni Finanzjarja fl-Ewropa tas-27 ta' Mejju 2009. Il-parti l-kbira tar-risposti rċevuti urew appoġġ lejn ir-riformi suġġeriti, b'kummenti dwar aspetti dettaljati tal-BERS u s-SESF proposti. Sommarju tas-sottomissjonijiet irċevuti jista’ jinsab fuq: http://ec.europa.eu/internal_market/consultations/docs/2009/fin_supervision_may/replies_summary_en.pdf Barra dan, ġie ppubblikat Dokument ta’ Ħidma tal-Persunal tas-Servizzi tal-Kummissjoni fit-23 ta’ Settembru 2009 sabiex jiġu previsti l-oqsma possibbli fejn jistgħu jkunu meħtieġa emendi tal-leġiżlazzjoni settorjali. Id-dokument ta’ ħidma jista’ jinsab fi: http://ec.europa.eu/internal_market/finances/docs/committees/supervision/20090923/sec2009_1233_en.pdf 3. VALUTAZZJONI TAL-IMPATT Il-Komunikazzjoni tal-Kummissjoni ta’ Mejju dwar is-Superviżjoni Finanzjarja fl-Ewropa ġiet akkumpanjata b’valutazzjoni tal-impatt li tanalizza l-alternattivi ta’ politika ewlenin ħalli jiġu stabiliti s-SESF u l-BERS. Mal-proposti leġiżlattivi kien hemm it-tieni valutazzjoni tal-impatt, li teżamina l-alternattivi f'iżjed dettall. It-tieni valutazzjoni tal-impatt analizzat l-alternattivi għas-setgħat xierqa sabiex l-awtorità tkun tista’ taħdem sabiex tilħaq ġabra unika ta’ regoli armonizzati u l-konklużjoni kienet li huwa tajjeb li din il-kapaċità tiġi limitata għal dawk l-oqsma li għandhom jiġu ddefiniti fil-leġiżlazzjoni settorjali li jmiss, u identifikat oqsma potenzjali bħal dawn. Barra dan, fl-iżvilupp tal-abbozz tal-standards tekniċi nnifishom, l-awtoritajiet għandhom jagħmlu analiżi adegwata tal-kostijiet u l-benefiċċji potenzjali relatati u jikkonsultaw il-partijiet interessati qabel ma jissotomettu dan l-abbozz lill-Kummissjoni. It-tieni rapport tal-valutazzjoni tal-impatt huwa disponibbli fuq: http://ec.europa.eu/internal_market/finances/committees/index_en.htm#package 4. ELEMENTI LEGALI TAL-PROPOSTA Billi jeħtieġ li jiġu introdotti bidliet fid-Direttivi eżistenti sabiex jiġi żgurat l-iżvilupp ta’ ġabra unika tar-regoli, l-iżjed strument adegwat huwa Direttiva emendatorja. Din id-Direttiva emendatorja għandu jkollha l-istess bażi legali tad-Direttivi li temenda. 5. Implikazzjonijiet għall-baġit Il-proposta ma għandha l-ebda implikazzjoni għall-baġit tal-UE. 6. Spjegazzjoni dettaljata tal-proposta Fit-23 ta' Settembru 2009, il-Kummissjoni adottat proposti għal Regolamenti li jistabbilixxu l-EBA, l-EIOPA u l-ESMA[2]. "F'dan ir-rigward, il-Kummissjoni tixtieq tfakkar fid-Dikjarazzjonijiet li għamlet b'relazzjoni għall-Artikoli 290 u 291 TFUE waqt l-adozzjoni tar-Regolamenti li jistabbilixxu l-Awtoritajiet Superviżorji Ewropej skont liema: "fir-rigward tal-proċess għall-adozzjoni ta' standards regolatorji, il-Kummissjoni tenfasizza n-natura unika tas-settur tas-servizzi finanzjarji, li jkompli mal-istruttura Lamfalussy u li kien speċifikament rikonoxxut fid-Dikjarazzjoni 39 għat-TFUE. Madankollu, il-Kummissjoni għandha dubji serji jekk ir-restrizzjonijiet fuq ir-rwol tagħha meta tadotta atti delegati u miżuri ta' implimentazzjoni humiex skont l-Artikoli 290 u 291 TFUE." Flimkien ma' dawk ir-Regolamenti, u sabiex l-ESFS taħdem b'mod effikaċi, huma meħtieġa tibdiliet għal-leġiżlazzjoni settorjali. L-oqsma li fihom ġew proposti emendi jaqgħu b’mod ġenerali fil-kategoriji li ġejjin. - Definizzjoni tal-ambitu xieraq tal- istandards tekniċi bħala għodda oħra għall-konverġenza tas-superviżjoni u b’għan li tiġi żviluppata ġabra unika tar-regoli. - L-integrazzjoni xierqa tal-possibblità għall-awtoritajiet isolvu nuqqas ta ’ qbil b’mod bilanċjat f’dawk l-oqsma fejn diġà jeżistu proċessi għat-teħid ta’ deċiżjonijiet komuni fil-leġiżlazzjoni settorjali; - Emendi ġenerali li jkunu komuni għall-parti l-kbira tal-leġiżlazzjoni settorjali u meħtieġa sabiex id-direttivi joperaw fil-kuntest ta’ awtoritajiet ġodda pereżempju, t-tibdil tal-isem tal-kumitati tal-livell 3 għall-awtoritajiet ġodda u jiġi żgurat li l-aċċessi xierqa għall-iskambju tal-informazzjoni jkunu preżenti; u - Emendi addizzjonali tad-Direttiva Solvenza II Id-direttiva emendatorja hija proposta sabiex temenda l-leġiżlazzjoni li ġejja: - id-Direttiva 2003/71/KE: Direttiva dwar il-Prospett - id-Direttiva 2009/138/KE: Direttiva dwar is-Solvenza II Għal spjegazzjonijiet dettaljati tal-kategoriji ta’ emendi ara l-Memorandum Spjegattiv għall-proposta tal-Kummissjoni COM(2009) 576 finali tas-26 ta’ Settembru 2009. 6.1 Iżjed emendi tad-Direttiva dwar is-Solvenza II Sabiex jiġi aġġustat l-għoti tas-setgħat tal-livell 2 eżistenti mat-Trattat ta’ Lisbona Peress li t-Trattat ta’ Lisbona daħal fis-seħħ reċentement, id-Direttiva dwar is-Solvenza II teħtieġ li tiġi aġġustata sabiex jitqies it-Trattat il-ġdid. L-għoti tas-setgħat tal-livell 2 li jikkwalifikaw bħala atti delegati skont l-Artikolu 290 TFUE għandu għalhekk jiġi trasformat fl-għoti tas-setgħat għal atti delegati. Il-proċeduri ta’ kontroll xierqa għandhom jiġu previsti. Rekwiżiti tranżizzjonali Jeħtieġ li jkun tkun disposta l-ispeċifikazzjoni ta' rekwiżiti tranżizzjonali għal għadd ta' raġunijiet. Għandu jkun hemm tranżizzjoni mingħajr intoppi għall-iskema l-ġdida, għandu jkun evitat it-tfixkil tas-suq u l-impatti fuq is-sensiela ta' prodotti importanti tal-assigurazzjoni għandhom ikunu jistgħu jkunu kkunsidrati. Għandu jkun ukoll possibbli li tingħata kunsiderazzjoni xierqa għal informazzjoni sinifikanti u ta' valur għall-industrija kollha li għandha tinkiseb mill-istudju kwantitattiv dwar l-impatt (QIS5). Ir-rekwiżiti tranżizzjonali għalhekk għandhom ikunu possibbli b'relazzjoni mal-valutazzjoni, il-governanza, ir-rappurtar superviżorju u d-divulgazzjoni pubblika, id-determinazzjoni u l-klassifikazzjoni tal-fondi proprji, il-formula standard għall-kalkolu tar-Rekwiżit Kapitali tas-Solvenza u l-għażla ta' metodi u suppożizzjonijiet għall-kalkolu ta' provvedimenti tekniċi, inkluża d-determinazzjoni tal-istruttura tat-terminu rilevanti tar-rata tal-imgħax mingħajr riskju. Huwa neċessarju wkoll li l-miżuri tal-livell 2 jkunu jistgħu jispeċifikaw arranġamenti tranżizzjonali relatati mat-trattament tar-reġimi tal-pajjiżi terzi sabiex jirrikonoxxu li ċertu pajjiżi terzi jista’ jkollhom bżonn żmien biex jaddattaw u jimplimentaw ir-reġim ta' solvenza li jissodisfa bi sħiħ il-kriterji għar-rikonoxximent tiegħu bħala ekwivalenti. Għandu jkun possibbli għar-rekwiżiti tranżizzjonali stipulati fid-Direttiva 2009/138/KE, kif emendata b'din id-Direttiva, li jkollhom l-elementi mhux essenzjali tagħhom speċifikati iktar f'atti delegati. Filwaqt li l-perjodi massimi għar-rekwiżiti tranżizzjonali għandhom ikunu stipulati bid-Direttiva 2009/138/KE, il-perjodu ta' żmien reali fi kwalunkwe att delegat jista' jkun għal perjodu iqsar u għandu jkun proporzjonali għall-bażi partikolari li fuqu r-rekwiżiti tranżizzjonali jintwerew li huma neċessarji sabiex jiffaċilitaw l-applikazzjoni tal-iskema l-ġdida. Ir-rekwiżiti tranżizzjonali għandhom għall-inqas ikunu ekwivalenti, fil-fatt, għall-qafas eżistenti dwar id-direttivi tal-assigurazzjoni u r-riassigurazzjoni u ma għandhomx jirriżultaw fi trattament iktar favorevoli għall-impriżi tal-assiġurazzjoni u r-riassigurazzjoni, jew għal inqas protezzjoni għad-detenturi tal-polza, li teżisti bħalissa. Ir-rekwiżiti tranżizzjonali għandhom jinkoraġġixxu impriżi biex jimxu lejn konformità mar-rekwiżiti partikolari tal-iskema l-ġdida malajr kemm jista' jkun. Emendar tal-għoti tas-setgħat fil-livell 2 Sabiex tiġi permessa iżjed konverġenza dwar il-proċeduri għall-approvazzjonijiet superviżorji kif dispost fis-Solvenza II għat-twettiq ta’ parametri speċifiċi, politika mudell ta’ tibdil, strumenti bi skopijiet speċjali u d-determinazzjoni u t-tneħħija ta’ supplimentazzjonijiet kapitali, il-Kummissjoni għandha tingħata s-setgħa li tadotta miżuri permezz ta’ atti delegati li jispeċifikaw proċedura f’dawn l-oqsma. Huwa wkoll meħtieġ li tiġi żgurata konsistenza transsettorjali sabiex tippermetti li miżuri tal-livell 2 fil-kuntest ta’ investimenti f'selfiet ripakkjati mhux biss jispeċifikaw ir-rekwiżiti iżda wkoll jispeċifikaw il-konsegwenzi tal-ksur ta’ dawk ir-rekwiżiti. Sabiex is-Soċjetà Kooperattiva Ewropea (SCE) tiġi nkluża fil-lista ta’ forom possibbli ta’ impriżi ta’ assigurazzjoni u riassigurazzjoni. Sabiex il-kooperattivi Ewropej ikunu jistgħu jipprovdu servizzi ta’ assigurazzjoni u riassigurazzjoni, huwa meħtieġ li l-lista ta’ forom permissibbli ta’ impriżi tal-assigurazzjoni jew tar-riassigurazzjoni tinkludi s-Soċjetà Kooperattiva Ewropea (SCE) kif iddefinit fir-Regolament (KE) Nru 1435/2003[3]. Ammont f'euro tal-limitu assolut tar-RKM Hija meħtieġa emenda li tirrifletti l-addattament għall-ammont f'euro tal-limitu tar-RKM għall-impriżi tar-riassigurazzjoni captive. Dan huwa r-riżultat tal-aġġustament perjodiku tal-limiti eżistenti tar-rekwiżit tal-kapital sabiex impriżi bħal dawn jikkunsidraw l-inflazzjoni[4]. Estensjoni ta’ xahrejn għad-data tal-implimentazzjoni Sabiex ikun hemm allinjament aħjar tal-bidu tar-rappurtar, il-kalkolu u l-obbligi ġodda l-oħra differenti tar-reġim tas-Solvenza II mad-data (31 ta’ Diċembru) li timmarka t-tmiem tas-sena finanzjarja tal-parti l-kbira tal-impriżi tal-assigurazzjoni, huma meħtieġa emendi li jestendu d-dati tat-traspożizzjoni, ir-revoka u l-applikazzjoni b’xahrejn (2). Proposta għal 2011/0006 (COD) DIRETTIVA TAL-PARLAMENT EWROPEW U TAL-KUNSILL li temenda d-Direttivi 2003/71/KE u 2009/138/KE fir-rigward tas-setgħat tal-Awtorità Ewropea tal-Assigurazzjoni u l-Pensjonijiet tax-Xogħol u l-Awtorità Ewropea tat-Titoli u s-Swieq IL-PARLAMENT EWROPEW U L-KUNSILL TAL-UNJONI EWROPEA, Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-Artikoli 50, 53, 62, u 114 ta’ dan, Wara li kkunsidraw il-proposta mill-Kummissjoni[5], Wara li bgħatet l-abbozz tal-att leġiżlattiv lill-parlamenti nazzjonali, Wara li kkunsidraw l-opinjoni tal-Kumitat Soċjali u Ekonomiku Ewropew[6], Wara li kkunsidraw l-opinjoni tal-Bank Ċentrali Ewropew[7], Taġixxi skont il-proċedura leġiżlattiva ordinarja, Billi: (1) Fit-23 ta’ Settembru 2009, il-Kummissjoni adottat proposti għal tliet Regolamenti li jistabilixxu s-Sistema Ewropea tas-Superviżuri Finanzjarji inkluż il-ħolqien tat-tliet Awtoritajiet Superviżorji Ewropej (ASE). (2) Sabiex is-Sistema Ewropea tas-Superviżuri Finanzjarji (SESF) taħdem effikaċement, jeħtieġ isiru bidliet fil-leġiżlazzjoni tal-Unjoni fil-qasam tal-operat tat-tliet Awtoritajiet. Dawn il-bidliet jikkonċernaw id-definizzjoni tal-ambitu ta’ ċertu setgħat tal-ASE, l-integrazzjoni ta’ ċertu setgħat fi proċessi eżistenti stabiliti fil-leġiżlazzjoni rilevanti tal-Unjoni u emendi sabiex jiġi żgurat funzjonament mingħajr intoppi u effikaċi fil-kuntest tas-SESF. (3) It-twaqqif ta’ tliet ASE għandu jiġi akkumpanjat bl-iżvilupp ta’ ġabra unika tar-regoli armonizzati sabiex tiġi żgurata applikazzjoni uniformi u għalhekk jingħata kontribut għal funzjonament iżjed effikaċi tas-suq intern. Ir-regolamenti li jistabilixxu s-SESF jipprovdu li l-ASE jistgħu jiżviluppaw abbozzi ta’ standards tekniċi fl-oqsma stabiliti b’mod speċifiku fil-leġiżlazzjoni rilevanti, li għandhom jiġu sottomessi lill-Kummissjoni sabiex jiġu adottati skont l-Artikoli 290 u 291 tat-Trattat dwar il-Funzjonament tal-Unjoni Ewropea (TFUE) permezz ta’ atti delegati jew ta’ implimentazzjoni. Filwaqt li d-Direttiva .../.... [Omnibus I] identifikat l-ewwel set ta’ tali oqsma, din id-Direttiva għandha tidentifika set ieħor ta’ oqsma, partikolarment għad-Direttiva 2003/71/KE u d-Direttiva 2009/138/KE, mingħajr ħsara għall-possibilità li jiżdiedu aktar oqsma fil-futur. (4) Il-leġiżlazzjoni rilevanti għandha tiddefinixxi dawk l-oqsma fejn l-ASE jingħataw is-setgħat li jiżviluppaw abbozzi ta’ standards tekniċi u kif tali standards għandhom jiġu adottati. Il-leġiżlazzjoni rilevanti għandha tistabilixxi l-elementi, il-kundizzjonijiet u l-ispeċifikazzjonijiet kif speċifikati fl-Artikolu 290 tat-TFUE fil-każ tal-atti delegati. (5) L-identifikazzjoni ta’ oqsma għal standards tekniċi għanda tilħaq bilanċ xieraq bejn il-ħolqien ta’ ġabra unika ta’ regoli armonizzati u l-evitar ta’ regolazzjoni u infurzar ikkumplikati bla bżonn. L-oqsma li jintagħżlu għandhom ikunu biss dawk fejn regoli tekniċi konsistenti jikkontribwixxu b’mod sinifikanti u effikaċi għall-ilħuq tal-miri tal-leġiżlazzjoni rilevanti, filwaqt li jiġi żgurat li d-deċiżjonijiet ta’ politika jittieħdu mill-Parlament Ewropew, il-Kunsill u l-Kummissjoni skont il-proċeduri normali tagħhom. (6) Il-kwistjonijiet soġġetti għall-istandards tekniċi għandhom ikunu ġenwinament tekniċi, fejn l-iżvilupp tagħhom jirrikjedi l-kompetenza tal-esperti tas-superviżjoni. L-istandards tekniċi adottati bħala atti delegati għandhom jiżviluppaw, jispeċifikaw u jiddeterminaw aktar il-kundizzjonijiet għall-armonizzazzjoni konsistenti tar-regoli inklużi fl-istrumenti bażiċi adottati mill-Parlament Ewropew u l-Kunsill, li jissuplimentaw jew jemendaw ċerti elementi nonessenzjali fl-atti leġiżlattivi. Mill-banda l-oħra, l-istandards tekniċi adottati bħala atti ta’ implimentazzjoni għandhom jistipulaw il-kundizzjonijiet għall-applikazzjoni uniformi tal-atti vinkolanti tal-Unjoni. L-istandards tekniċi ma għandhomx jinvolvu għażliet ta’ politika. (7) Fil-każ ta’ standards tekniċi regolatorji jkun xieraq li tiġi introdotta l-proċedura prevista fl-Artikoli 10 sa 14 tar-Regolament (UE) Nru .../2010 [ABE], ir-Regolament (UE) Nru .../2010 [AETS], u r-Regolament (UE) Nru .../2010 [AEAPX]. L-istandards tekniċi implimentatorji għandhom jiġu adottati skont il-proċedura prevista fl-Artikolu 15 tar-Regolament (UE) Nru .../2010 [ABE], ir-Regolament (UE) Nru .../2010 [AETS], u r-Regolament (UE) Nru .../2010 [AEAPX]. Il-Kunsill Ewropew endorsja l-approċċ ta’ erba’ livelli tal-Lamfalussy biex il-proċess regolatorji tal-leġiżlazzjoni finanzjarja tal-Unjoni jsir aktar effiċjenti u trasparenti. Il-Kummissjoni ingħatat is-setgħa tadotta miżuri tal-livell 2 f’bosta oqsma, u hemm fis-seħħ għadd kbir ta' regolamenti u direttivi tal-Kummissjoni fil-livell 2. Fil-każ fejn jitfasslu biex jiżviluppaw, jispeċifikaw jew jiddeterminaw aktar il-kundizzjonijiet tal-applikazzjoni ta’ tali miżuri tal-livell 2, dawn l-istandards tekniċi għandhom jiġu adottati biss ladarba il-miżuri rilevanti tal-lviell 2 ikunu adottati u għandhom jirrispettaw il-kontenut tal-miżuri tal-livell 2. (8) Standards tekniċi vinkolanti jikkontribwixxu għal ġabra unika ta’ regoli għal-leġiżlazzjoni tas-servizzi finanzjarji kif endorsjat mill-Kunsill Ewropew fil-konklużjonijiet tiegħu ta’ Ġunju 2009. Sakemm ċerti rekwiżiti fl-atti leġiżlattivi tal-Unjoni ma jkunux totalment armonizzati, u skont il-prinċipju prekawzjonarju dwar is-superviżjoni, standards tekniċi vinkolanti li jiżviluppaw, jispeċifikaw jew jiddeterminaw il-kundizzjonijiet tal-applikazzjoni għal dawk ir-rekwiżiti ma għandhom jipprevjenu l-Istati Membri milli jirrikjedu informazzjoni addizzjonali jew jimponu rekwiżiti aktar strinġenti. L-istandards tekniċi għandhom għalhekk jippermettu l-Istati Membri li jagħmlu dan f’oqsma speċifiċi, fejn dawk l-atti leġiżlattivi jipprovdu tali diskrezzjoni. (9) Kif stipulat fir-regolamenti li jistabilixxu s-SESF, qabel jitressqu l-istandards tekniċi lill-Kummissjoni, l-ASE għandha, fejn xieraq, twettaq konsultazzjonijiet pubbliċi miftuħa dwarhom u tanalizza l-potenzjal tal-kostijiet u l-benefiċċji relatati. (10) Għandu jkun possibbli li l-istandards tekniċi jipprovdu miżuri tranżizzjonali suġġetti għal skadenzi adegwati jekk il-kostijiet ta' implimentazzjoni immedjata jkunu eċċessivi meta mqabbla mal-benefiċċji involuti. (11) Ir-Regolamenti li jistabilixxu s-SESF jipprovdu mekkaniżmu sabiex tinsab soluzzjoni għal nuqqas ta’ ftehim bejn l-awtoritajiet nazzjonali kompetenti. Fejn awtorità kompetenti ma taqbilx mal-proċeduri jew il-kontenut ta’ azzjoni jew nuqqas ta’ azzjoni minn awtorità kompetenti oħra f’oqsma speċifikati f'atti legali tal-Unjoni f'konformità mar-Regolament (UE) Nru .../ 2010 [ABE], ir-Regolament (UE) Nru .../ 2010 [AETS] u r-Regoalment (UE) Nru .../ 2010 [AEAPX], fejn il-leġiżlazzjoni rilevanti tirrikjedi kooperazzjoni, koordinazzjoni jew teħid konġunt ta' deċiżjoni min-naħa ta' awtoritajiet nazzjonali kompetenti minn iżjed minn Stat Membru wieħed, l-ASE, fuq talba minn waħda mill-awtoritajiet kompetenti konċernati, jistgħu jassistu lill-awtoritajiet fl-ilħuq ta’ ftehim fil-limitu ta’ żmien stabilit mill-ASE fejn jiġu kkunsidrati kwalunkwe limiti ta' żmien rilevanti fil-leġiżlazzjoni rilevanti, u l-urġenza u l-kumplessità tan-nuqqas ta' ftehim. Fil-każ li dan in-nuqqas ta' ftehim jippersisti, l-ASE għandhom ikunu jistgħu jaqtgħu l-kwistjoni huma. (12) Ir-regolamenti li jistabilixxu l-ASE jirrikjedu li l-każijiet fejn jistgħu jkunu applikati l-mekkaniżmi għar-rimedju ta' nuqqas ta' ftehim bejn l-awtoritjiet nazzjonali kompetenti, għandhom ikunu speċifikati fil-leġiżlazzjoni settorjali. Din id-Direttiva għandha tidentifika l-ewwel sett ta' każijiet bħal dawn u għandha tkun mingħajr ħsara għaż-żieda ta' każijiet ulterjuri fil-futur. Din id-Direttiva ma għandhiex ixxekkel lill-ASE milli tieħu azzjoni f'konformità ma' setgħat oħra jew milli jwettqu kompiti speċifikati fir-regolamenti ta' twaqqif tagħhom, inkluża medjazzjoni nonvinkolanti u kontribut għall-applikazzjoni konsistenti, effiċjenti u effikaċi tal-atti legali tal-Unjoni. Barra minn hekk, f’dawk l-oqsma fejn xi forma ta’ medjazzjoni nonvinkolanti hija diġà stabilita fl-att legali rilevanti, jew fejn ikun hemm limiti ta’ żmien għat-teħid konġunt ta’ deċiżjonijiet min-naħa ta’ awtorità nazzjonali kompetenti waħda jew iżjed, ikun hemm bżonn ta’ emendi sabiex jiġi żgurat li jkun hemm ċarezza u l-inqas tfixkil possibbli fil-proċess għall-ilħuq ta' deċiżjoni konġunta, iżda wkoll li fejn ikun meħtieġ, l-ASE jkunu kapaċi li jsibu soluzzjoni għal nuqqas ta’ ftehim. Il-proċedura vinkolanti għar-rimedju ta' nuqqas ta' ftehim hija maħsuba biex issolvi sitwazzjonijiet, li ma jkunux jistgħu jsolvuhom bejniethom is-superviżuri kompetenti, dwar kwistjonijiet proċedurali jew sostantivi relatati mal-konformità mal-atti legali tal-Unjoni. (13) Din id-Direttiva għalhekk għandha tidentifika sitwazzjonijiet meta kwistjoni proċedurali jew sostantiva dwar il-konformità mad-dritt tal-Unjoni tista' teħtieġ li tkun solvuta u s-superviżuri ma jkunux jistgħu jsolvu l-kwistjoni huma stess. F'sitwazzjoni bħal din, wieħed mis-superviżuri involuti għandu jkun jista' jqajjem il-kwistjoni mal-ASE kompetenti. Dik l-ASE għandha tieħu azzjoni skont il-proċedura stabilita fir-regolament tat-twaqqif tagħha u f'din id-Direttiva. Għandha tkun tista' tirrikjedi li l-awtoritajiet kompetenti konċernati jieħdu azzjoni speċifika jew li ma jieħdux azzjoni sabiex isolvu l-kwistjoni u li tiżgura konformità mal-leġiżlazzjoni tal-Unjoni, b'effetti vinkolanti fuq l-awtoritajiet kompetenti konċernati. F'każijiet fejn l-att legali rilevanti tal-Unjoni jikkonferixxi diskrezzjoni fuq l-Istati Membri, id-deċiżjonijiet meħuda mill-ASE ma għandhomx jissostitwixxu l-eżerċitar tad-diskrezzjoni mill-awtoritajiet kompetenti f'konformità mal-liġi tal-Unjoni. (14) Id-Direttiva 2009/138/KE tal-Parlament Ewropew u tal-Kunsill tal-25 ta’ Novembru 2009 dwar il-bidu u l-eżerċizzju tan-negozju tal-assigurazzjoni u tar-riassigurazzjoni (Solvenza II)[8] tipprevedi deċiżjonijiet konġunti għal dak li għandu x’jaqsam mal-approvazzjoni ta’ applikazzjonijiet għall-użu ta’ mudell intern fil-livelli ta’ grupp u dawk sussidjarji, l-approvazzjoni ta’ applikazzjonijiet sabiex sussidjarja tkun soġġetta għall-Artikoli 238 u 239 ta’ dik id-Direttiva u l-identifikazzjoni tas-superviżur tal-grupp fuq bażi differenti mill-kriterji stabiliti fl-Artikolu 247 ta’ dik id-Direttiva. F’dawn l-oqsma kollha, emenda għandha tiddikjara b’mod ċar li fl-eventwalità ta’ nuqqas ta’ ftehim, l-Awtorità Ewropea tal-Assigurazzjoni u l-Pensjonijiet tax-Xogħol (AEAPX) tista’ ssolvi n-nuqqas ta’ ftehim bl-użu tal-proċess deskritt fil-qosor fir-Regolament …/… [AEAPX]. Dan l-approċċ jagħmilha ċara li n-nuqqas ta’ ftehim jista’ jiġi solvut u li l-kooperazzjoni tissaħħaħ qabel ma deċiżjoni tittieħed jew tinħareġ lil istituzzjoni. Ir-rwol tal-AEAPX fis-soluzzjoni ta’ nuqqas ta’ ftehim huwa dak ta’ medjatur bejn fehmiet konflinġenti tal-awtoritajiet superviżorji minflok ma tissostitwixxi opinjonijiet dwar il-kwistjonijiet konċernati. Il-fatt li l-AEAPX tkun aġixxiet sabiex tagħmila ta’ medjatur fi kwistjoni speċifika ta’ nuqqas ta’ ftehim m’għandux jiġi kkunsidrat bħala suġġeriment li l-AEAPX għandha rwol kontinwu fis-superviżjoni tas-suġġett tal-applikazzjoni. (15) L-arkitettura superviżorja ġdida stabilita permezz tas-SESF għandha teħtieġ lill-awtoritajiet superviżorji nazzjonali sabiex jikkooperaw mill-qrib mal-ASE. Emendi lil-leġiżlazzjoni rilevanti għandhom jiżguraw li ma jkun hemm l-ebda ostakolu legali għall-obbligi tal-qsim tal-informazzjoni inklużi fir-Regolamenti proposti mill-Kummissjoni li qiegħda tistabilixxi l-ASE. (16) Fl-oqsma fejn il-Kummissjoni attwalment għandha kkonferita s-setgħa permezz tad-Direttiva 2009/138/KE li tadotta miżuri ta’ implimentazzjoni fejn dawn il-miżuri jkunu atti mhux leġiżlattivi ta’ applikazzjoni ġenerali ħalli jissupplimentaw jew jemendaw ċertu elementi mhux essenzjali ta’ dik id-Direttiva skont l-Artikolu 290 tat-TFUE, il-Kummissjoni għandha tingħata s-setgħa li tadotta atti delegati skont dak l-Artikolu. (17) Sabiex jitħalla jsir il-kalkolu konsistenti ta’ provvedimenti tekniċi min-naħa ta’ impriżi tal-assigurazzjoni jew tar-riassigurazzjoni skont id-Direttiva 2009/138/KE, jeħtieġ li korp ċentrali jikseb, jippubblika, u jaġġorna ċertu informazzjoni teknika relatata mal-istruttura tat-terminu tar-rata tal-imgħax mingħajr riskju, li tikkunsidra l-osservazzjonijiet fis-suq finanzjarju, u li l-korp jagħmel dan fuq bażi regolari. B’kunsiderazzjoni għan-natura teknika u dik relatata mal-assigurazzjoni ta’ dawn l-inkarigi, dawn għandhom jitwettqu mill-AEAPX. (18) Sabiex ikun żgurat li jkunu pprovduti fuq bażi armonizzata ċertu kontributi tekniċi għar-Rekwiżit Kapitali tas-Solvenza (RKS) permezz tal-użu ta' formola standard, pereżempju li jippermettu approċċi armonizzati lejn l-użu ta' klassifikazzjonijiet, għandhom ikunu assenjati kompiti speċifiċi lill-AEAPX. Il-manjiera dettaljata għat-twettiq ta' dawn il-kompiti għandha tkun speċifikata iktar fil-miżuri li għandhom ikunu adottati mill-atti delegati. (19) Sabiex ikun żgurat approċċ armonizzat taħt id-Direttiva 2009/138/KE biex jiġi ddeterminat meta tkun awtorizzata estensjoni għall-perjodu ta' rkupru f'każijiet ta' ksur tar-RKS, għandhom ikunu speċifikati l-kundizzjonijiet li jikkostitwixxu "waqgħa eċċezzjonali fis-swieq finanzjarji". L-AEAPX, fuq talba tal-awtorità superviżorja konċernata, għandha tkun responsabbli biex ikun iddeterminat jekk dawk il-kundizzjonijiet ġewx issodisfati u l-Kummissjoni għandha tingħata s-setgħa li tadotta miżuri permezz ta' atti delegati li jispeċifikaw il-proċeduri rilevanti li għandhom ikunu segwiti. (20) Sabiex tkun żgurata konsistenza transettorjali u jiġi eliminat il-miżallinjament bejn l-interessi tad-ditti li “jirripakkjaw” is-selfiet f’titoli negozjabbli u strumenti oħra finanzjarji (oriġinaturi) u l-interessi tal-impriżi tal-assigurazzjoni jew tar-riassigurazzjoni li jinvestu f’titoli jew strumenti bħal dawn, il-Kummissjoni għandha tingħata s-setgħa li tadotta miżuri permezz ta' att delegat fil-kuntest ta' investimenti f'selfiet ripakkjati taħt id-Direttiva 2009/138/KE, li tispeċifika mhux biss ir-rekwiżiti iżda wkoll il-konsegwenzi tal-ksur ta' dawk ir-rekwiżiti. (21) Sabiex tiġi permessa iżjed konverġenza dwar il-proċeduri għall-approvazzjonijiet superviżorji mniżżla fid-Direttiva 2009/138/KE għall-adottar ta’ parametri speċifiċi, politika mudell ta’ tibdil, strumenti bi skopijiet speċjali u t-twaqqif u t-tneħħija ta’ supplimentazzjonijiet kapitali, il-Kummissjoni għandha tingħata s-setgħa li tadotta miżuri permezz ta’ atti delegati li jispeċifikaw il-proċedura f’dawn l-oqsma. (22) L-iżvilupp ta’ konverġenza internazzjonali lejn reġimi ta’ solvenza bbażati fuq ir-riskju għandu jiġi nkuraġġat. Sabiex jiġi rikonoxxut li ċertu pajjiżi terzi jista' jkollhom bżonn ta’ iżjed żmien sabiex jadattaw u jimplimentaw reġim ta’ solvenza li jkun jista’ jissodisfa kompletament il-kriterji ħalli jiġi rikonoxxut bħala ekwivalenti, huwa meħtieġ li l-miżuri tal-Kummissjoni adottati permezz ta’ atti delegati jitħallew jispeċifikaw arranġamenti tranżitorji relatati mat-trattament ta’ reġimi bħal dawn ta’ pajjiżi terzi, b'mod partikolari fejn ikun ittieħed impenn pubbliku sabiex ikun hemm konverġenza ma’ reġim ekwivalenti għad-Direttiva 2009/138/KE. (23) Sabiex is-Soċjetà Kooperattiva Ewropea, imwaqqfa bir-Regolament tal-Kunsill (KE) Nru 1435/2003 tat-22 ta' Lulju 2003 dwar l-Istatut għal Soċjetà Kooperattiva Ewropea (SCE)[9] jitħallew jipprovdu servizzi ta’ assigurazzjoni u riassigurazzjoni, huwa meħtieġ li l-lista ta’ forom legali permissibbli ta’ impriżi ta’ assigurazzjoni u riassigurazzjoni taħt id-Direttiva 2009/138/KE tinkludi s-Soċjetà Kooperattiva Ewropea (SCE). (24) L-ammont f'euro tal-limitu tar-Rekwiżit Kapitali Minimu għall-impriżi tar-riassigurazzjoni captive għandu jiġi adottat. Dan huwa r-riżultat tal-aġġustament perjodiku tal-limiti minimi eżistenti tar-rekwiżit tal-kapital sabiex impriżi bħal dawn jikkunsidraw l-inflazzjoni[10]. (25) Sabiex tiġi riflessa aħjar id-data (31 ta’ Diċembru) li timmarka t-tmiem tas-sena finanzjarja għall-parti l-kbira tal-impriżi tal-assigurazzjoni sabiex ikun hemm tranżizzjoni b’inqas xkiel bejn ir-reġimi l-qodma u dawk ġodda, id-dati rilevanti tat-traspożizzjoni, ir-revoka u l-applikazzjoni fid-Direttiva 2009/138/KE għandhom jiġu estiżi b’xahrejn. (26) Ċertu setgħat ta' implimentazzjoni pprovduti mill-Artikolu 202 tat-Trattat li jistabilixxi l-Komunità Ewropea (it-Trattat KE) għandhom ikunu sostitwiti b'dispożizzjonijiet xierqa skont l-Artikolu 290 tat-TFUE. (27) L-allinjament tal-proċeduri tal-komitoloġija għat-TFUE u, b'mod partikolari, għall-Artikolu 290 tiegħu, għandu jsir abbażi ta' każ b'każ. Sabiex ikunu kkunsidrati l-iżviluppi tekniċi fis-swieq finanzjarji u biex ikunu speċifikati r-rekwiżiti stipulati fid-Direttivi emendati b'din id-Direttiva, il-Kummissjoni għandu jkollha s-setgħa li tadotta atti delegati skont l-Artikolu 290 tat-TFUE. B'mod partikolari, l-atti delegati għandhom ikunu adottati fir-rigward ta' dettalji li jikkonċernaw rekwiżiti ta' governanza, stimar, rappurtar superviżorju u divulgazzjoni pubblika, id-determinazzjoni u l-klassifikazzjoni tal-fondi proprji, il-formula standard għall-kalkolu tar-Rekwiżit Kapitali tas-Solvenza (inkluża kwalunkwe bidla konsegwenzjali fil-qasam tas-supplimentazzjonijiet kapitali) u l-għażla ta' metodi u suppożizzjonijiet għall-kalkolu tal-provvedimenti tekniċi (28) Il-Parlament Ewropew u l-Kunsill għandu jkollhom xahrejn mid-data tan-notifika biex joġġezzjonaw għall-att delegat. Fuq l-inizjattiva tal-Parlament Ewropew jew tal-Kunsill, għandu jkun possibbli li dak il-perjodu jkun prolongat b'xahar fir-rigward ta' oqsma sinifikanti ta' tħassib Għandu jkun ukoll possibbli għall-Parlament Ewropew u l-Kunsill li jinfurmaw lill-istituzzjonijiet l-oħra bl-intenzjoni tagħhom li ma jressqux oġġezzjonijiet. Approvazzjoni bikrija bħal din tal-atti delegati hija partikolarment xierqa meta jkun jeħtieġ li jkunu rispettati l-iskadenzi, pereżempju meta jkun hemm skedi ta’ żmien fl-att bażiku għall-Kummissjoni biex tadotta atti delegati. (29) Sabiex tkun possibbli tranżizzjoni mingħajr intoppi skont id-Direttiva 2009/138/KE għal skema l-ġdida, jeħtieġ li jkun hemm kunsiderazzjoni għar-rekwiżiti tranżizzjonali relatati ma' rekwiżiti ta' governanza, stimar, rappurtar superviżorju u divulgazzjoni pubblika, id-determinazzjoni u l-klassifikazzjoni tal-fondi proprji, il-formula standard għall-kalkolu tar-Rekwiżit Kapitali tas-Solvenza (inkluża kwalunkwe bidla konsegwenzjali fil-qasam tas-supplimentazzjonijiet kapitali) u l-għażla ta' metodi u suppożizzjonijiet għall-kalkolu tal-provvedimenti tekniċi. Meta dawn il-bidliet isiru fil-livell ta' impriża individwali, għandhom isiru bidliet korrispondenti u konsegwenzjali għall-kalkolu tas-solvenza tal-grupp, u r-rappurtar superviżorju u d-divulgazzjoni pubblika fil-livell ta' grupp. Meta dawn il-bidliet jikkonċernaw ir-rappurtar superviżorju u divulgazzjoni pubblika ta' grupp, id-dispożizzjonijiet tranżizzjonali xierqa għandhom japplikaw mutatis mutandis fil-livell ta' grupp. Fir-rigward tas-solvenza tal-grupp, l-Artikolu 218(2) u (3) jipprovdi l-bażi għar-rekwiżiti ta' solvenza għal superviżjoni f'każijiet ta' applikazzjoni ta' superviżjoni ta' gruppi msemmija fl-Artikolu 213. Il-metodi u l-prinċipji għall-kalkolu tas-solvenza ta' grupp msemmi fl-Artikolu 218 huma stipulati f'aktar dettall fl-Artikoli 220 sa 235. Dawk il-metodi u kalkoli japplikaw (kemm jekk direttament kif ukoll jekk b'analoġija) għal każijiet ta' applikazzjoni ta' superviżjoni ta' grupp imsemmi fl-Artikolu 218. Safejn dawk ir-regoli tas-solvenza ta' grupp jagħmlu referenza għal regoli tas-solvenza fil-livell ta' impriżi individwali u meta skema ta' insolvenza tranżizzjonali tiġi applikata fil-livell individwali, jista' jkun hemm bżonn li jsiru adattamenti korrispondenti għar-regoli tas-solvenza tal-grupp. (30) Ir-rekwiżiti tranżizzjonali għandhom l-għan li jevitaw it-taqlib tas-suq u li jillimitaw l-interferenzi ma' prodotti eżistenti kif ukoll li jiżguraw id-disponibbiltà ta' prodotti tal-assigurazzjoni. Id-dispożizzjonijiet ta' rekwiżiti tranżizzjonali għandhom jippermetti wkoll kunsiderazzjoni xierqa għal informazzjoni sinifikanti u ta' valur għall-industrija kollha li għandha tinkiseb mill-istudju kwantitattiv dwar l-impatt (QIS5). Id-dispożizzjonijiet tranżizzjonali stabbiliti fid-Direttiva 2009/138/KE għandhom jispeċifikaw iktar l-elementi mhux essenzjali li għandhom ikunu determinati minn atti delegati. Filwaqt li l-perjodi massimi għal dispożizzjonijiet tranżizzjonali għandhom ikunu stabbiliti fid-Direttiva 2009/138/KE, il-perjodu ta' żmien reali magħżul fi kwalunkwe att delegat jista' jkun għal perjodu ta' żmien iqsar u għandu jirrifletti l-karatteristiċi speċfiċi tad-dispożizzjonijiet u jiffaċilita l-applikazzjoni tal-iskema ġdida. Ir-rekwiżiti tranżizzjonali għandhom għall-inqas ikunu ekwivalenti, fil-fatt, għall-qafas eżistenti dwar id-direttivi tal-assigurazzjoni u r-riassigurazzjoni u ma għandhomx jirriżultaw fi trattament iktar favorevoli għall-impriżi tal-assiġurazzjoni u r-riassigurazzjoni, jew għal inqas protezzjoni għad-detenturi tal-polza, li teżisti bħalissa. F'termini ta' rekwiżiti ta' solvenza, dan ifisser li dawn, matul kwalunkwe perjodu tranżizzjonali possibbli, m'għandhomx ikunu ogħla mir-Rekwiżit Kapitali tas-Solvenza u mhux inqas mis-somma tar-Rekwiżit Kapitali Minimu u ħamsin fil-mija tad-differenza bejn ir-Rekwiżit Kapitali tas-Solvenza u r-Rekwiżit Kapitali Minimu. Ir-rekwiżiti tranżizzjonali għandhom jinkoraġġixxu impriżi biex jimxu lejn konformità mar-rekwiżiti partikolari tal-iskema l-ġdida malajr kemm jista' jkun. (31) Billi l-għanijiet ta’ din id-Direttiva, prinċipalment it-titjib tal-funzjonament tas-Suq Intern permezz tal-iżgurar ta’ livell għoli, effettiv u konsistenti ta’ regolazzjoni u superviżjoni prudenzjali, il-protezzjoni tad-detenturi u l-benefiċjarji ta’ polza u b’dan in-negozji u l-konsumaturi, il-ħarsien tal-integrità, l-effiċjenza u l-funzjonament ordinat tas-swieq finanzjarji, il-manteniment tal-istabbiltà tas-sistema finanzjarja, u t-tisħiħ tal-koordinazzjoni superviżorja internazzjonali, ma jistgħux jintlaħqu b’mod suffiċjenti min-naħa tal-Istati Membri u jistgħu, għalhekk, minħabba l-iskala tal-azzjoni, jintlaħqu aħjar fil-livell tal-Unjoni, l-Unjoni tista' tadotta miżuri, skont il-prinċipju tas-sussidjarjetà kif stabilit fl-Artikolu 5 tat-Trattat. F’konformità mal-prinċipju ta’ proporzjonalità, stabilit f’dak l-Artikolu, din id-Direttiva ma tmurx lil hinn minn dak li huwa meħtieġ sabiex jinkisbu dawk l-għanijiet. (32) Il-Kummissjoni għandha sal-1 ta' Jannar 2014, tirrapporta lill-Parlament Ewropew u lill-Kunsill dwar it-tressiq mill-ASE tal-abbozzi tal-istandards tekniċi pprovduti f'din id-Direttiva u għandha tippreżenta kwalunkwe proposta xierqa. (33) Id-Direttivi 2003/71/KE u 2009/138/KE għalhekk għandhom jiġu emendati skont dan, ADOTTAW DIN ID-DIRETTIVA: Artikoli 1 Id-Direttiva 2003/71/KE għandha tiġi emendata kif ġej: 1. Fl-Artikolu 5(4), it-tielet subparagrafu għandu jiġi ssostitwit b’dan li ġej: "Meta t-termini finali tal-offerta la jkunu inklużi fil-prospett bażi u lanqas f'suppliment, it-termini finali għandhom ikunu disponibbli għal investituri u inkartati mal-awtorità kompetenti tal-Istat Membru tad-domiċilju (tal-post), kif ukoll ikkomunikati mill-emittent, offerent jew persuna li titlob għal ammissjoni għal negozjar f'suq regolat, lill-awtorità kompetenti tal-Istat/Stati Membru/i ospitanti u lill-Awtorità Ewropea tat-Titoli u s-Swieq (AETS) meta ssir kull offerta pubblika hekk kif tkun prattikabbli u fejn possibbli, qabel il-bidu tal-offerta pubblika jew ammissjoni għal negozjar. It-termini finali għandhom jinkludu biss informazzjoni relatata man-nota dwar it-titoli u ma għandhomx jintużaw biex jissupplimentaw il-prospett bażi. F'każijiet bħal dawn għandu japplika l-Artikolu 8(1)(a)." 2. L-Artikolu 11(3) għandu jiġi sostitwit b’dan li ġej: "3. Qed jiġu kkonferiti setgħat lill-Kummissjoni biex tadotta standards tekniċi regolatorji li jispeċifikaw l-informazzjoni li għandha tkun inkorporta b'riferenza. L-istandards tekniċi regolatorji msemmija fl-ewwel subparagrafu għandhom jiġu adottati skont l-Artikoli 10 sa 14 tar-Regolament …/… [AETS]. L-AETS għandha tiżviluppa abbozz għall-istandards tekniċi regolatorji u għandha tressaqhom lill-Kummissjoni sa mhux iżjed tard mill-1 ta’ Jannar 2014". 3. L-Artikolu 13(7) għandu jiġi sostitwit b’dan li ġej: "7. Qed jiġu kkonferiti setgħat lill-Kummissjoni biex tadotta standards tekniċi regolatorji li jispeċifikaw il-proċeduri għall-approvazzjoni tal-prospett u l-kundizzjonijiet skont liema għandhom jiġu aġġustati l-limiti taż-żmien. L-istandards tekniċi regolatorji msemmija fl-ewwel subparagrafu għandhom jiġu adottati skont l-Artikoli 10 sa 14 tar-Regolament …/… [AETS]. L-AETS għandha tiżviluppa abbozzi tal-istandards tekniċi regolatorji għas-sottomissjoni lill-Kummissjoni sa mhux iżjed tard mill-1 ta’ Jannar 2014". 4. L-Artikolu 14(8) għandu jiġi sostitwit b’dan li ġej: "8. Qed jiġu kkonferiti setgħat lill-Kummissjoni biex tadotta standards tekniċi regolatorji li jispeċifikaw id-dispożizzjonijiet relatati mal-pubblikazzjoni tal-prospett imsemmija fil-paragrafi (1) u (4). L-istandards tekniċi regolatorji msemmija fl-ewwel subparagrafu għandhom jiġu adottati skont l-Artikoli 10 sa 14 tar-Regolament …/… [AETS]. L-AETS għandha tiżviluppa abbozzi tal-istandards tekniċi regolatorji għas-sottomissjoni lill-Kummissjoni sa mhux iżjed tard mill-1 ta’ Jannar 2014". 5. L-Artikolu 15(7) għandu jiġi sostitwit b’dan li ġej: "7. Qed jiġu kkonferiti setgħat lill-Kummissjoni li jispeċifikaw id-dispożizzjonijiet dwar t-tixrid ta' reklami li jħabbru l-intenzjoni li jkunu offruti titoli lill-pubbliku jew ammissjoni għal negozjar f'suq regolat, b'mod partikolari qabel il-prospett ikun sar disponibbli għall-pubbliku jew qabel il-ftuħ ta' sottoskrizzjoni, u li jispeċifikaw id-dispożizzjonijiet stipulati fil-paragrafu 4. L-istandards tekniċi regolatorji msemmija fl-ewwel subparagrafu għandhom jiġu adottati skont l-Artikoli 10 sa 14 tar-Regolament …/… [AETS]. L-AETS għandha tiżviluppa abbozzi tal-istandards tekniċi regolatorji għas-sottomissjoni lill-Kummissjoni sa mhux iżjed tard mill-1 ta’ Jannar 2014". Artikoli 2 Id-Direttiva 2009/138/KE għandha tiġi emendata kif ġej: 6. L-Artikolu 17(3) għandu jiġi sostitwit b’dan li ġej: "3. Il-Kummissjoni tista’ tadotta atti delegati, skont l-Artikolu 301a u f’konformità mal-kundizzjonijiet tal-Artikoli 301b u 301c, li għandhom x’jaqsmu mat-tkabbir tal-lista ta’ forom stabiliti fl-Anness III." 7. L-Artikolu 31 għandu jiġi emendat kif ġej: 8. Il-paragrafu 4 għandu jiġi sostitwit b’dan li ġej: "4. Il-Kummissjoni għandha tadotta atti delegati, skont l-Artikolu 301a u f’konformità mal-kundizzjonijiet tal-Artikolu 301b u 301c, li għandhom x’jaqsmu mal-paragrafu 2 li jispeċifikaw l-aspetti importanti li dwarhom għandha tiġi divulgata d-dejta statistika aggregata, u l-format, l-istruttura, il-lista tal-kontenut u d-data tal-pubblikazzjoni tad-divulgazzjoni." 9. Għandu jiżdied il-paragrafu 5 li ġej: "5. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni biex tiddetermina l-kundizzjonijiet ta' applikazzjoni tal-paragrafu 2 kif issupplimentat mill-atti delegati msemmija fil-paragrafu 4 dwar il-kwistjonijiet koperti minn dawk l-atti delegati, speċifikament rigward il-mudelli u l-istruttura tad-divulgazzjonijiet. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-Awtorità Ewropea tal-Assigurazzjoni u l-Pensjonijiet tax-Xogħol (AEAPX) għandha tiżviluppa abbozzi tal-istandards tekniċi ta' implimentazzjoni għas-sottomessjoni lill-Kummissjoni mhux iktar tard mill-31 ta’ Diċembru 2011.” 10. Fl-Artikolu 33, qed jiżdied it-tielet paragrafu kif ġej: "Meta talba għall-kooperazzjoni b'relazzjoni għal verifika fuq il-post skont dan l-Artikolu tiġi miċħuda jew li dwarha ma titteħidx azzjoni f'perjodu ta' żmien raġonevoli, l-awtoritajiet superviżorji jistgħu jirreferu din il-kwistjoni lill-AEAPX u jitolbu l-assistenza tagħha skont l-Artikolu 19 tar-Regolament .../2010 [AEAPX]. F'dak il-każ, l-AEAPX tista' tieħu azzjoni skont is-setgħat ikkonferiti lilha minn dak l-Artikolu." 11. L-Artikolu 35 għandu jiġi emendat kif ġej: 12. Il-paragrafu 6 huwa sostitwit b’dan li ġej: "6. Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikolu 301b u 301c, li jispeċifikaw l-informazzjoni msemmija fil-paragrafi 1 sa 4, bl-għan li tiġi żgurata sal-punt xieraq il-konverġenza tar-rapportar superviżorju." 13. Għandu jiżdied il-paragrafu 7 li ġej: "7. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni biex ikunu determinati l-kundizzjonijiet ta' applikazzjoni tal-paragrafi 1 sa 4 kif issupplimentati mill-atti delegati adottati skont il-paragrafu 6, speċifikament rigward il-mudelli u l-proċeduri għat-tressiq ta' informazzjoni lill-awtoritajiet superviżorji. Il-proċeduri jistgħu jinkludu, fejn xieraq, rekwiżiti għall-approvazzjoni. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sa mhux iżjed tard mill-31 ta’ Diċembru 2011". 14. L-Artikolu 37 għandu jiġi emendat kif ġej: 15. il-paragrafu 6 jiġi sostitwit b'li ġej: "6. Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikolu 301b u 301c, li jistabilixxi iżjed speċifikazzjonijiet għaċ-ċirkostanzi fejn tkun tista’ tiġi imposta supplimentazzjoni kapitali u l-metodoloġiji għall-kalkolu ta’ din u l-proċess tad-deċiżjonijiet ħalli jiġu stabiliti, ikkalkulati u mneħħija s-supplimentazzjonijiet kapitali." 16. Għandu jiżdied il-paragrafu 7 li ġej: "7. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni ta' dan l-Artikolu kif supplimentat mill-atti delegati msemmija fil-paragrafu 6 dwar il-kwistjonijiet koperti minn dawk l-atti delegati, speċifikament rigward il-proċess tad-deċiżjonijiet ħalli jiġu stabiliti, ikkalkulati u mneħħija s-supplimentazzjonijiet kapitali msemmija fl-atti delegati adottati skont il-paragrafu 6. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 17. Fl-Artikolu 38(2), għandu jiġi miżjud is-subparagrafu li ġej: "Meta talba għall-kooperazzjoni b'relazzjoni għal spezzjoni fuq il-post skont dan il-paragrafu tiġi miċħuda jew li dwarha ma titteħidx azzjoni f'perjodu ta' żmien raġonevoli, l-awtoritajiet superviżorji jistgħu jirreferu din il-kwistjoni lill-AEAPX u jitolbu l-assistenza tagħha skont l-Artikolu 19 tar-Regolament .../2010 [AEAPX]. F'dak il-każ, l-AEAPX tista' tieħu azzjoni skont is-setgħat ikkonferiti lilha minn dak l-Artikolu." 18. L-Artikolu 50 għandu jiġi sostitwit b’dan li ġej: "Artikolu 50Atti delegati 19. Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, sabiex tispeċifika iżjed dan li ġej. (a) l-elementi tas-sistemi msemmija fl-Artikoli 41, 44, 46 u 47, u b’mod partikolari l-oqsma li għandhom jiġu koperti mill-immaniġjar tal-assi u l-obbligazzjonijiet u l-politika tal-investiment, kif imsemmi fl-Artikolu 44(2), tal-impriżi tal-assigurazzjoni jew tar-riassigurazzjoni. (b) il-funzjonijiet imsemmija fl-Artikoli 44, 46, 47 u 48; (c) ir-rekwiżiti stabiliti fl-Artikolu 42 u l-funzjonijiet soġġetti għal dan; (d) il-kundizzjonijiet li skonthom tista’ ssir l-esternalizzazzjoni, b’mod partikolari lill-fornituri tas-servizzi li jkunu stazzjonati f’pajjiżi terzi. 20. Fejn ikun meħtieġ li tiġi żgurata konverġenza xierqa tal-valutazzjoni msemmija fil-punt (a) tal-Artikolu 45(1), il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, sabiex jiġu speċifikati iżjed l-elementi ta’ dik il-valutazzjoni.” 21. Fit-tielet subparagrafu tal-Artikolu 51(2) id-data “31 ta’ Ottubru 2017” tinbidel bid-data “31 ta’ Diċembru 2017”. 22. L-Artikolu 52 għandu jiġi sostitwit b’dan li ġej: "Artikolu 52Informazzjoni għall-Awtorità Ewropea tal-Assigurazzjoni u l-Pensjonijiet tax-Xogħol u rapporti mingħandha 23. L-Istati Membri għandhom jirrikjedu li l-awtoritajiet superviżorji jipprovdu l-informazzjoni li ġejja lill-AEAPX fuq bażi annwali: (a) is-supplimentazzjoni kapitali medja għall kull impriża u d-distribuzzjoni tas-supplimentazzjonijiet kapitali imposti mill-awtorità superviżorja tul is-sena ta' qabel, imkejla bħala perċentwal tar-Rekwiżit Kapitali tas-Solvenza, murija separatament kif ġej: (i) għall-impriżi tal-assigurazzjoni u tar-riassigurazzjoni kollha; (ii) għall-impriżi tal-assigurazzjoni tal-ħajja; (iii) għall-impriżi tal-assigurazzjoni mhux tal-ħajja; (iv) għall-impriżi tal-assigurazzjoni li jeżerċitaw attivitajiet kemm tal-ħajja kif ukoll mhux tal-ħajja; (v) għall-impriżi tar-riassigurazzjoni; (b) għal kull divulgazzjoni stabilita fil-punt (a) ta' dan il-paragrafu, il-proporzjon ta’ supplimentazzjonijiet kapitali impost fil-punti (a), (b) u (c) tal-Artikolu 37 (1) rispettivament. 24. L-AEAPX għandha tiddivulga pubblikament, fuq bażi annwali, l-informazzjoni li ġejja: (a) għall-Istati Membri kollha, id-distribuzzjoni totali ta’ supplimentazzjonijiet kapitali, imkejla bħala perċentwal tar-Rekwiżit Kapitali tas-Solvenza, għal kull wieħed minn dawn li ġejjin (i) għall-impriżi tal-assigurazzjoni u tar-riassigurazzjoni kollha; (ii) impriżi tal-assigurazzjoni tal-ħajja; (iii) impriżi tal-assigurazzjoni mhux tal-ħajja; (iv) impriżi tal-assigurazzjoni li jeżerċitaw attivitajiet kemm tal-ħajja kif ukoll mhux tal-ħajja; (v) impriżi tal-assigurazzjoni; (b) għal kull Stat Membru meħud separatament, id-distribuzzjoni totali ta’ supplimentazzjonijiet kapitali, imkejla bħala perċentwal tar-Rekwiżit Kapitali tas-Solvenza, li tkopri l-impriżi kollha tal-assigurazzjoni u r-riassigurazzjoni f’dak l-Istat Membru; (c) għal kull attività ta' divulgazzjoni msemmija fil-punti (a) u (b) ta' dan il-paragrafu, il-proporzjon ta’ supplimentazzjonijiet kapitali imposti fil-punti (a), (b) u (c) tal-Artikolu 37(1) rispettivament. 25. L-AEAPX għandha tipprovdi l-informazzjoni msemmija fil-paragrafu 2 lill-Parlament Ewropew, il-Kunsill u l-Kummissjoni, flimkien ma' rapport li jiddeskrivi fil-qosor il-grad ta’ konverġenza superviżorja fl-użu ta’ supplimentazzjonijiet kapitali bejn l-awtoritajiet superviżorji fl-Istati Membri differenti.” 26. L-Artikolu 56 għandu jiġi sostitwit b’dan li ġej: "Artikolu 56Rapport dwar il-kundizzjoni ta’ solvenza u dik finanzjarja: atti delegati u atti ta’ implimentazzjoni Il-Kummissjoni għandha tadotta atti delegati, skont l-Artikolu 301a u b'konformità mal-kundizzjonijiet tal-Artikoli 301b u 301c, sabiex tispeċifika iżjed l-informazzjoni li għandha tiġi divulgata u l-mezzi li bih dan jista' jsir. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni tal-Artikoli 53, 54 u 55 kif issupplimentat mill-atti delegati msemmija f'dan l-Artikolu dwar il-kwistjonijiet koperti minn dawk l-atti delegati, speċifikament rigward il-mudelli għad-divulgazzjoni pubblika. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sa mhux iżjed tard mill-31 ta’ Diċembru 2011. " 27. L-Artikolu 58(8) għandu jiġi sostitwit b’dan li ġej: "8. Il-Kummissjoni għandha tadotta atti delegati, skont l-Artikolu 301a u b'konformità mal-kundizzjonijiet tal-Artikoli 301b u 301c, sabiex tispeċifika iżjed l-aġġustament tal-kriterji stabiliti fl-Artikolu 59(1), sabiex jiġu kkunsidrati żviluppi futuri u tiġi żgurata l-applikazzjoni uniformi tal-Artikoli 57 sa 63. 28. Fl-Artikolu 69, it-tieni paragrafu huwa sostitwit b'dan li ġej: “Divulgazzjoni bħal din għandha ssir biss fejn ikun meħtieġ għal raġunijiet ta’ kontroll prudenzjali. L-Istati Membri għandhom, madankollu, jipprovdu dik l-informazzjoni li jkunu rċievu skont l-Artikoli 65 u 68(1), u l-informazzjoni miksuba permezz ta' verifika fuq il-post imsemmija fl-Artikolu 33 tista’ tiġi divulgata biss bill-kunsens speċifiku tal-awtorità superviżorja li minnha tkun oriġinat l-informazzjoni jew l-awtorità superviżorja tal-Istat Membru li fih tkun saret il-verifika fuq il-post.” 29. L-Artikolu 71 għandu jiġi emendat kif ġej: 30. Il-paragrafu 2 għandu jiġi sostitwit b’dan li ġej: "2. L-Istati Membri għandhom jiżguraw li fl-eżerċitar ta' dmirijiethom l-awtoritajiet superviżorji jikkunsidraw il-konverġenza għal dak li jirrigwarda l-għodod superviżorji u l-prassi superviżjorji fl-applikazzjoni tal-liġijiet, ir-regolamenti u r-rekwiżiti amministrattivi adottati skont din id-Direttiva. Għal dan il-għan, l-Istati Membri għandhom jiżguraw li: (a) l-awtoritajiet superviżorji jipparteċipaw fl-attivitajiet tal-AEAPX; (b) l-awtoritajiet superviżorji jsegwu l-linji gwida u r-rakkomandazzjonijiet tal-AEAPX u għandhom jiddikjaraw ir-raġunijiet jekk ma jagħmlux dan; (c) il-mandati nazzjonali kkonferiti lill-awtoritajiet superviżorji ma jfixklux it-twettiq tad-dmirijiethom bħala membri tal-AEAPX skont din id-Direttiva." 31. Il-paragrafu 3 jitħassar. 32. L-Artikolu 75 għandu jiġi emendat kif ġej: 33. Il-paragrafu 2 għandu jiġi sostitwit b’dan li ġej: "2. Il-Kummissjoni għandha tadotta atti delegati, skont l-Artikolu 301a u b'konformità mal-kundizzjonijiet tal-Artikoli 301b u 301c, sabiex tistabilixxi l-metodi u s-suppożizzjonijiet li għandhom jintużaw fl-istimar tal-assi u l-obbligazzjonijiet kif stabilit fil-paragrafu 1." 34. Għandu jiżdied il-paragrafu 3 li ġej: "3. Qed jiġu kkonferiti setgħat lill-Kummissjoni biex tadotta standards tekniċi regolatorji biex: (a) ikunu ddeterminati l-kundizzjonijiet ta' applikazzjoni tal-paragrafu 1 kif issupplimentati mill-atti delegati msemmija fil-paragrafu 2 dwar il-kwistjonijiet koperti minn dawk l-atti delegati, rigward: (i) approċċi tal-valutazzjoni fejn il-prezzijiet kwotati tas-suq jew ma jkunux disponibbli jew ma jkunux konsistenti mal-paragrafi 1 u 2.; (ii) il-konsistenza tal-istandards tal-kontabilità internazzjonali kif endorsjati mill-Kummissjoni skont ir-Regolament (KE) Nru 1606/2002 bl-approċċ tal-valutazzjoni stabilit f’dan l-Artikolu. (b) id-determinazzjoni tal-kundizzjonijiet tal-applikazzjoni tal-paragrafu 1 kif issupplimentati mill-atti delegati msemmija fil-paragrafu 2 dwar il-kwistjonijiet koperti minn dawk l-atti delegati, speċifikament fir-rigward tal-metodi u s-suppożizzjonijiet li għandhom jintużaw fl-istimar tal-assi u l-obbligazzjonijiet kif stipulati fil-paragrafu 1 inklużi l-metodi alternattivi ta’ stimar li għandhom jintużaw fejn standards kontabilistiċi internazzjonali, kif endorsjati mill-Kummissjoni skont ir-Regolament (KE) Nru 1606/2002 tal-Parlament Ewropew u tal-Kunsill[11], ikunu temporanjament jew permanentement inkonsistenti mal-approċċ tal-valutazzjoni stipulat f'dan l-Artikolu. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 35. Għandu jiddaħħal l-Artikolu 77a li ġej: Artikolu 77a Informazzjoni teknika prodotta mill-Awtorità Ewropea tal-Assigurazzjoni u l-Pensjonijiet tax-Xogħol L-AEAPX għandha tippubblika informazzjoni teknika inkluża l-istruttura tat-terminu rilevanti tar-rata tal-imgħax mingħajr riskju. Meta l-AEAPX tosserva primjum għal nuqqas ta' likwidità fis-swieq finanzjarji f'perjodi ta' likwidità stressata, l-informazzjoni dwar il-primjum għal nuqqas ta' likwidità, inkluż id-daqs tiegħu, għandha tkun ippubblikata wkoll. L-AEAPX għandha twettaq l-osservazzjoni tal-primjum għal nuqqas ta' likwidità u d-derivazzjoni tal-informazzjoni fuq bażi trasparenti, oġġettiva u affidabbli. L-informazzjoni għal dawn l-għanijiet kollha għandha tkun derivata skont metodi u suppożizzjonijiet li jistgħu jinkludu formuli, jew determinazzjonijiet magħmula mill-AEAPX. L-informazzjoni msemmija fl-ewwel paragrafu għandha tkun ippubblikata għal kull valuta rilevanti għallinqas kull tliet xhur b'mod konsistenti mal-metodoloġiji msemmija fl-Artikolu 86." 36. L-Artikolu 86 għandu jiġi sostitwit b’dan li ġej: "Artikolu 86Atti delegati u atti ta’ implimentazzjoni Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu dan li ġej: (a) metodoloġiji attwarjali u statistiċi għall-kalkolu tal-aħjar stima msemmija fl-Artikolu 77(2); (b) il-metodoloġiji, il-prinċipji u t-tekniki għad-determinazzjoni tal-istruttura rilevanti tar-rata tal-imgħax mingħajr riskju li għandhom jintużaw għall-kalkolu tal-aħjar stima msemmija fl-Artikolu 77(2); (c) iċ-ċirkostanzi li fihom il-provvedimenti tekniċi għandhom jiġu kkalkulati bħala total, jew bħala somma tal-aħjar stima u marġni tar-riskju, u l-metodi li għandhom jintużaw fil-każ fejn provvedimenti tekniċi jiġu kkalkulati fit-total. (d) il-metodi u s-suppożizzjonijiet li għandhom jintużaw fil-kalkolu tal-marġni tar-riskju inkluż id-determinazzjoni tal-ammont ta’ fondi proprji eliġibbli meħtieġa għas-sostenn tal-obbligi tal-assigurazzjoni u r-riassigurazzjoni u l-kalibrazzjoni tar-rata tal-Kost tal-Kapital; (e) il-linji tan-negozju li fuq il-bażi tagħhom l-obbligi tal-assigurazzjoni u r-riassigurazzjoni għandhom jiġu segmentati sabiex jiġu kkalkulati l-provvedimenti tekniċi; (f) l-istandards li għandhom jintlaħqu għal dak li jirrigwarda l-iżgurar tal-adattezza, il-kompletezza u l-akkuratezza tad-dejta użata fil-kalkolu tal-provvedimenti tekniċi, u ċ-ċirkostanzi speċifiċi li fihom ikun xieraq li tintuża approssimizzazzjoni, inkluż l-approċċi każ b’każ, għall-kalkolu tal-aħjar stima; (g) il-metodoloġiji li għandhom jintużaw fil-kalkolu tal-aġġustament għall-inadempjenza tal-kontroparti msemmi fl-Artikolu 81 iddisinjat sabiex jaqbdu it-telf mistenni minħabba l-inadempjenza tal-kontroparti; (h) fejn ikun meħtieġ, metodi u tekniki simplifikati għall-kalkolu tal-provvedimenti tekniċi, sabiex jiġi żgurat li l-metodi attwarji u statistiċi msemmija fil-punti (a) u (b) ikunu proporzjonali man-natura, l-iskala u l-kumplessità tar-riskji sostnuti minn impriżi tal-assigurazzjoni jew tar-riassigurazzjoni inklużi l-impriżi tal-assigurazzjoni jew tar-riassigurazzjoni captive; (i) il-kriterji ddettaljati għall-elementi ta' informazzjoni teknika, il-metodi ta' kalkolu u s-suppożizzjonijiet u fejn xieraq il-formuli u d-determinazzjonijiet, skont liema, l-informazzjoni għandha tkun derivata mill-AEAPX kif imsemmi fl-Artikolu 77a . Qed jiġu kkonferiti setgħat lill-Kummisjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni tal-Artikolu 77(2) kif issupplimentati bl-atti delegati msemmija fil-punti (a) sa (h) tal-ewwel paragrafu ta' dan l-Artikoli dwar l-oqsma koperti b'dawk l-atti delegati. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 37. L-Artikolu 92 għandu jiġi emendat kif ġej: (a) It-titolu għandu jiġi sostitwit b'dan li ġej: "Artikolu 92Atti delegati u atti ta’ implimentazzjoni” (b) Il-paragrafu 1 għandu jiġi sostitwit b’dan li ġej: "1. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jispeċifikaw dan li ġej: (a) il-kriterji u l-proċedura għall-għoti tal-approvazzjoni superviżorja ta’ fondi proprji anċillari skont l-Artikolu 90; (b) it-trattament tal-parteċipazzjonijiet, skont it-tifsira tat-tielet subparagrafu tal-Artikolu 212(2), f’istituzzjonijiet finanzjarji u ta’ kreditu għal dak li jirrigwarda d-determinzzjoni ta’ fondi proprji." (c) Il-paragrafu 3 għandu jiġi sostitwit b’dan li ġej: "3. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet tal-Artikolu 90 kif issupplimentat mill-atti delegati msemmija fil-paragrafu 1(a) ta' dan l-Artikolu dwar il-kwistjonijiet koperti minn dawk l-atti delegati, speċifikament rigward il-proċedura li għandha tkun segwita għall-għoti tal-approvazzjoni superviżorja ta’ fondi proprji anċillari. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 38. L-Artikolu 97 għandu jiġi sostitwit b’dan li ġej: "Artikolu 97 Atti delegati u atti ta’ implimentazzjoni 39. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu dan li ġej: (a) lista ta’ oġġetti ta’ fondi proprji, inklużi dawk imsemmija fl-Artikolu 96, ikkunsidrati li jissodisfaw il-kriterji, stabiliti fl-Artikoli 94, li tinkludi għal kull oġġett ta' fondi proprji deskrizzjoni preċiża tal-karatteristiċi li jiddeterminaw il-klassifikazzjoni tiegħu; (b) il-metodi li għandhom jintużaw mill-awtoritajiet superviżorji, fl-approvazzjoni tal-valutazzjoni u l-klassifikazzjoni ta’ oġġetti ta’ fondi proprji li mhumiex koperti mil-lista msemmija fil-punt (a); Il-Kummissjoni għandha teżamina regolarment u, fejn ikun xieraq, taġġorna l-lista msemmija fil-punt (a) tal-paragrafu 1 fid-dawl tal-iżviluppi tas-suq. 40. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni tal-Artikoli 93 sa 96 kif issupplimentat mill-atti delegati msemmija fil-paragrafu 1 ta' dan l-Artikolu dwar il-kwistjonijiet koperti minn dawk l-atti delegati, speċifikament rigward il-metodi ta' klassifikazzjoni. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 41. L-Artikolu 99 għandu jiġi sostitwit b’dan li ġej: "Artikolu 99Atti delegati u atti ta’ implimentazzjoni 42. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu: (a) il-limiti kwantitattivi msemmija fl-Artikolu 98(1) u (2); (b) l-aġġustamenti li għandhom isiru sabiex jirriflettu n-nuqqas ta’ trasferibbiltà ta’ dawk l-oġġetti ta’ fondi proprji li jistgħu jintużaw biss sabiex ikopru telf li joriġina minn settur partikolari ta’ obbligazzjonijiet jew minn riskji partikolari (fondi ring-fenced). 43. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni tal-Artikolu 98 kif issupplimentat mill-atti delegati msemmija fil-paragrafu 1 ta' dan l-Artikolu dwar il-kwistjonijiet koperti minn dawk l-atti delegati, speċifikament rigward l-aġġustamenti fir-rigward tal-fondi ring-fenced. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 44. Għandu jiddaħħal l-Artikolu 109a li ġej: "Artikolu 109aKontributi tekniċi armonizzati għall-formola standard rwol l-Awtorità Ewropea tal-Assigurazzjoni u tal-Pensjonijiet tax-Xogħol 45. Għall-finijiet tal-evalwazzjoni tat-tekniki tal-mitigazzjoni tar-riskju kif imsemmija fl-Artikolu 101(5) li jiffaċilitaw il-kalkolu tal-modulu tar-riskju tas-suq kif imsemmi fl-Artikolu 105(5) u fejn xieraq, li jiffaċilitaw il-modulu ta’ riskju tal-inadempjenza tal-kontroparti kif imsemmi fl-Artikolu 105(6), l-AEAPX għandha: (a) tivvaluta l-eliġibilità tal-istituzzjonijiet esterni tal-valutazzjoni tal-kreditu u talloka l-valutazzjonijiet tal-kreditu tagħhom għal skala oġġettiva tal-passi tal-kwalità tal-kreditu; (b) tippubblika l-listi ta' gvernijiet reġjonali u l-awtoritajiet lokali, li l-iskoperturi għalihom għandhom ikunu trattati bħala skoperturi għall-gvern ċentrali; (c) tispeċifika l-indiċi ta' ekwità msemmi fl-Artikolu 106(2), tikkalkola l-aġġustament simetriku msemmi fl-Artikolu 106 u tippubblika ż-żewġ settijiet ta' informazzjoni fuq bażi regolari; (d) tispeċifika l-aġġustamenti li għandhom isiru għall-valuta marbuta mal-euro fis-submodolu tar-riskju tal-valuta msemmi fl-Artikolu 105(5). 46. Għall-fini li jkun iffaċilitat il-kalkolu tas-saħħa tal-modulu tas-sottoskrizzjoni tar-riskju msemmi fl-Artikolu 105(4), l-AEAPX għandha tikkalkula u tippubblika devjazzjonijiet standard fir-rigward ta' miżuri leġiżlattivi nazzjonali speċifiċi li jippermettu l-qsim ta' pretensjonijiet ta' pagamenti fir-rigward tar-riskju tas-saħħa fost l-impriżi tal-assigurazzjoni u tar-riassigurazzjoni u li jissodisfaw kriterji speċifikati." 47. L-Artikolu 111 għandu jiġi sostitwit b’dan li ġej: "Artikolu 111Atti delegati u atti ta’ implimentazzjoni” 48. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jipprovdu dan li ġej: (a) formola standard skont id-dispożizzjonijiet tal-Artikoli 101 u 103 sa 109; (b) kwalunkwe submodulu meħtieġ jew li jkopri b’iżjed preċiżjoni r-riskji li jaqgħu taħt il-moduli tar-riskji rispettivi msemmija fl-Artikolu 104 kif ukoll kwalunkwe aġġornament sussegwenti; (c) il-metodu, is-suppożizzjonijiet, u l-parametri standard li għandhom jintużaw, meta jiġi kkalkolat kull wieħed mill-moduli jew submoduli tar-riskju tar-Rekwiżit Kapitali tas-Solvenza Bażiku stipulat fl-Artikoli 104, 105 u 304, il-mekkaniżmu ta' aġġustament simetriku u l-perjodu xieraq ta' żmien, espress f'għadd ta' xhur, kif spjegat fl-Artikolu 106, u l-approċċ xieraq biex jiġi integrat il-metodu msemmi fl-Artikolu 304 fir-Rekwiżit Kapitali tas-Solvenza kif ikkalkulat skont il-formula standard; (d) il-parametri ta’ korrelazzjoni, inklużi, jekk ikun meħtieġ, dawk stabiliti fl-Anness IV, u l-proċeduri għall-aġġornament ta’ dawk il-parametri; (e) fejn l-impriżi tal-assigurazzjoni jew tar-riassigurazzjoni jużaw tekniki tal-mitigazzjoni tar-riskju, il-metodi u s-suppożizzjonijiet li għandhom jintużaw għall-valutazzjoni tal-bidliet fil-profil tar-riskju tal-impriża konċernata u sabiex jiġi aġġustat il-kalkolu tar-Rekwiżit Kapitali tas-Solvenza; (f) il-kriterji kwalitattivi li t-tekniki tal-mitigazzjoni tar-riskju msemmija fil-punt (e) għandhom jissodisfaw sabiex jiġi żgurat li r-riskju jkun effettivament ġie ttrasferit lil parti terza, (g) il-metodi u l-parametri li għandhom jintużaw fil-valutazzjoni tar-rekwiżit kapitali għar-riskju operazzjonali stipulat fl-Artikolu 107, inkluż il-perċentwali msemmi fl-Artikolu 107(3); (h) il-metodi u l-aġġustamenti li għandhom jintużaw biex jiġi rifless l-iskop imnaqqas għad-diversifikazzjoni tar-riskju tal-impriżi tal-assigurazzjoni u tar-riassigurazzjoni b'rabta mal-fondi li jkunu "ring-fenced"; (i) il-metodu li għandu jintuża fil-kalkolu tal-aġġustament għall-kapaċità tal-assorbiment tat-telf tal-provvedimenti tekniċi jew taxxi differiti kif stipulat fl-Artikolu 108; (j) is-subsett tal-parametri standard fil-moduli tar-riskju tas-sottoskrizzjoni tal-ħajja, mhux tal-ħajja u s-saħħa li jistgħu jinbidlu b’parametri speċifiċi tas-sottoskrizzjoni kif stabilit fl-Artikolu 104(7); (k) il-kriterji konnessi mal-metodi standardizzati li għandhom jintużaw mill-impriżi tal-assigurazzjoni jew tar-riassigurazzjoni għall-kalkolu tal-parametri speċifiċi tas-sottoskrizzjoni msemmija fil-punt (j), u kwalunkwe kriterju li jirrigwarda l-kompletezza, il-preċiżjoni, u l-adattezza tad-dejta użata li għandu jintlaħaq qabel ma tingħata l-approvazzjoni superviżorja flimkien mal-proċedura li għandha tiġi segwita għal approvazzjoni bħal din; (l) il-kalkoli simplifikati previsti għal sottomoduli speċifiċi u moduli tar-riskju, kif ukoll il-kriterji li l-impriżi tal-assigurazzjoni jew tar-riassigurazzjoni, inklużi l-impriżi tal-assigurazzjoni jew tar-riassigurazzjoni captive, għandhom jissodisfaw sabiex ikunu intitolati li jużaw kull waħda minn dawk is-simplifikazzjonijiet, kif stabilit fl-Artikolu 109; (m) l-approċċ li għandu jintuża fir-rigward tal-impriżi relatati fl-ambitu tat-tifsira tal-Artikolu 212 fil-kalkolu tar-Rekwiżit Kapitali tas-Solvenza, b’mod parikolari l-kalkolu tas-sottomodulu tar-riskju ta’ ekwità msemmi fl-Artikolu 105(5), b’kunsiderazzjoni tat-tnaqqis probabbli fil-volatilità tal-valur ta’ dawk l-impriżi relatati li joriġinaw min-natura strateġika ta’ dawk l-investimenti u l-influwenza eżerċitata mill-impriża parteċipanti fuq dawk l-impriżi relatati. (n) il-kriterji dettaljati għall-eliġibbiltà tal-istituzzjonijiet esterni tal-valutazzjoni tal-kreditu u għall-assoċjazzjoni tal-valutazzjonijiet tal-kreditu sa skala ta' kwalità tal-kreditu msemmija fl-Artikolu 109a(1)(a); (o) il-kriterji dettaljati għall-indiċi ta' ekwità msemmija fl-Artikolu 109a(1)(c); (p) il-kriterji dettaljati għall-aġġustamenti għall-valuti marbuta mal-euro bl-għan li jkun iffaċilitat il-kalkolu tas-sottomodulu tar-riskju tal-valuta msemmi fl-Artikolu 109a(1)(d); (q) il-kriterji dettaljati li l-arranġamenti ta' miżuri leġiżlattivi nazzjonali għandhom jissodisfaw u r-rekwiżiti għall-kalkolu tad-devjazzjoni standard bl-iskop li jkun iffaċilitat il-kalkolu tal-modulu ta' sottoskrizzjoni tar-riskju tas-saħħa msemmi fl-Artikolu 109a(2). 49. Il-Kummissjoni tista' tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu limiti kwantitattivi u kriterji tal-eliġibilità tal-assi. Dawk l-atti delegati għandhom japplikaw għal assi li jkopru provvedimenti tekniċi, minbarra l-assi miżmuma fir-rigward ta’ kuntratti ta’ assigurazzjoni tal-ħajja fejn ir-riskju ta’ investiment jaqa’ fuq id-detenturi tal-polza. Dawk il-miżuri għandhom jiġu riveduti mill-Kummisjoni fid-dawl ta’ żviluppi fil-formola standard u s-swieq finanzjarji. 50. Qed jiġu kkonferiti setgħat lill-Kummissjoni biex tadotta standards tekniċi regolatorji biex: (a) Il-kundizzjonijiet ta' applikazzjoni tal-Artikoli 101 sa 110 kif supplimentati mill-atti delegati msemmija fil-paragrafu 1(a) sa (m) dwar oqsma koperti minn dawk l-atti delegati; u (b) il-metodi standardizzati li għandhom jintużaw għall-kalkolu tal-parametri speċifiċi tal-impriża kif imsemmi fil-paragrafu 1(j). L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 51. L-Artikolu 114 għandu jiġi sostitwit b’dan li ġej: "Artikolu 114Atti delegati u atti ta’ implimentazzjoni 52. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu dan li ġej: (a) il-proċedura li għandha tiġi segwita għall-approvazzjoni ta’ mudell intern; (b) l-adattamenti li għandhom isiru fuq l-istandards stabiliti fl-Artikoli 120 sa 125 sabiex fid-dawl tal-kamp limitat tal-applikazzjoni tal-mudell intern parzjali; (c) il-proċeduri għall-approvazzjoni ta’ bidliet sostanzjali għal mudell intern u bidliet fil-politika għat-tibdil ta’ mudell intern imsemmi fl-Artikolu 115; (d) approċċi, inklużi, fejn ikun xieraq, tekniki tal-inadempjenza li jippermettu li mudell intern parzjali jiġi integrat kompletament fil-formola standard tar-Rekwiżit Kapitali tas-Solvenza u r-rekwiżiti għall-użu ta' tekniki alternattivi. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni tal-Artikoli 112 sa 126 kif issupplimentat mill-atti delegati msemmija fil-paragrafu 1 ta' dan l-Artikolu dwar il-kwistjonijiet koperti minn dawk l-atti delegati, speċifikament rigward tal-proċeduri, adattamenti u tekniki alternattivi msemmija f'dak il-paragrafu. L-istandards tekniċi ta' implimentazzjoni msemmija fit-tieni subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 53. Artikolu 127 jiġi sostitwit b'dan li ġej: "Artikolu 127Atti delegati u atti ta’ implimentazzjoni Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, fir-rigward tal-Artikoli 120 sa 126 dwar l-użu ta' mudelli interni fl-Unjoni kollha. Qed jiġu delegati setgħat lill-Kummisjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni tal-Artikoli 120 sa 126 kif issupplimentati bl-atti delegati msemmija fil-punti (a) sa (i) tal-ewwel paragrafu ta' dan l-Artikoli dwar l-oqsma koperti b'dawk l-atti delegati. L-istandards tekniċi ta' implimentazzjoni msemmija fit-tieni subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 54. Artikolu 129(1)(d)(iii) għandu jiġi sostitwit b'dan li ġej: "(iii) EUR 3 200 000 għall-impriżi tar-riassigurazzjoni, minbarra fil-każ ta’ impriżi tar-riassigurazzjoni captive, li f’dan il-każ ir-Rekwiżit Kapitali Minimu m’għandux ikun inqas minn EUR 1 100 000", 55. Fit-tieni subparagrafu tal-Artikolu 129(3) id-data “31 ta’ Ottubru 2014” għandha tiġi sostitwita bid-data “31 ta’ Diċembru 2014”. 56. Fl-Artikolu 129(5) id-data“31 ta' Ottubru 2017” għandha tiġi sostitwita bid-data “31 ta' Diċembru 2017”. 57. L-Artikolu 130 għandu jiġi sostitwit b’dan li ġej: "Artikolu 130Atti delegati Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, sabiex tispeċifika l-kalkolu tar-Rekwiżit Kapitali Minimu, imsemmi fl-Artikoli 128 u 129. 58. Fl-ewwel paragrafu tal-Artikolu 131 id-dati "31 ta’ Ottubru 2012" u "31 ta’ Ottubru 2013" għandhom jiġu sostitwiti rispettivament bid-dati "31 ta’ Diċembru 2012" u "31 ta’ Diċembru 2013 rispettivament". 59. L-Artikolu 135 għandu jiġi sostitwit b’dan li ġej: "Artikolu 135Atti delegati 60. Il-Kummissjoni tista' tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jispeċifikaw ir-rekwiżiti kwalitattivi fl-oqsma li ġejjin: (a) l-identifikazzjoni, il-kejl, il-monitoraġġ, l-immaniġjar u r-rappurtar ta’ riskji li jinħolqu minn investimenti relatati mal-ewwel subparagrafu tal-Artikolu 132(2); (b) l-identifikazzjoni, il-kejl, il-monitoraġġ, l-immaniġjar u r-rappurtar tar-riskji speċifiċi li jirriżultaw minn investimenti minn strumenti derivati u assi msemmija fit-tieni subparagrafu tal-Artikolu 132(4). 61. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu: (a) ir-rekwiżiti li jeħtieġ li jiġu ssodisfati mill-impriżi li jirripakkjaw selfiet f'titoli li jistgħu jkun negozjati jew strumenti finanzjarji (oriġinaturi) sabiex impriża tal-assigurazzjoni jew tar-riassigurazzjoni tkun tista' tinvesti f' tali titoli jew strumenti maħruġa wara l-1 ta' Jannar 2011, inklużi rekwiżiti li jiżguraw li l-oriġinatur iżomm imgħax ekonomiku nett ta' mhux inqas minn 5 %; (b) rekwiżiti kwalitattivi li jridu jiġu ssodisfati mill-impriżi tal-assigurazzjoni u tar-riassigurazzjoni li jinvestu f'dawn it-titoli jew strumenti. (c) il-konsegwenzi tal-ksur tar-rekwiżiti stabiliti fil-punti a) u b) ta' dan il-paragrafu inklużi, fejn ikun xieraq, u irrispettivament mill-Artikolu 101(3), miżuri li jiddebitaw imposta kapitali addizzjonali proporzjonata.” 62. L-Artikolu 138(4) huwa emendat kif ġej: (a) L-ewwel subparagrafu għandu jiġi sostitwit b'dan li ġej: “Fil-każ ta’ waqgħa eċċezzjonali fis-swieq finanzjarji, kif determinat mill-AEAPX skont dan il-paragrafu, l-awtorità superviżorja tista’ testendi l-perjodu stabilit fit-tieni subparagrafu tal-paragrafu 3 b’perjodu xieraq ta’ żmien b’kunsiderazzjoni tal-fatturi rilevanti kollha.” (b) Għandhom jiżdiedu r-raba' u l-ħames subparagrafi li ġejjin: "Mingħajr ħsara għas-setgħat tal-AEAPX skont l-Artikolu 18 tar-Regolament .../..., għall-finijiet ta' dan il-paragrafu, l-AEAPX għandha wara talba mill-awtorità superviżorja konċernata, tindirizza deċiżjoni individwali lill-awtorità superviżorja li tagħmel it-talba biex tiddikjara l-eżistenza ta' waqgħa eċċezzjonali fis-swieq finanzjarji. Waqgħa eċċezzjonali fis-swieq finanzjarji teżisti meta impriża waħda jew aktar tal-assigurazzjoni jew tar-riassigurazzjoni ma jkunux jistgħu jissodisfaw wieħed mir-rekwiżiti stipulati fil-paragrafu 3 ta' dan l-Artikolu fil-perjodu ta' żmien definit fih bħala konsegwenza tal-waqgħa fis-swieq finanzjarji mhux prevista u drastika, li tkun differenti mit-tnaqqis fir-ritmu ekonomiku li jseħħ bħala parti miċ-ċiklu ekonomiku u li diġà jkun affettwa serjament u b'mod negattiv is-sitwazzjoni finanzjarja ta' impriża waħda jew iktar tal-assigurazzjoni jew tar-risassigurazzjoni li kollettivament jirrappreżentaw parti sostanzjali tas-suq tal-assigurazzjoni jew tar-riassigurazzjoni fi Stat Membru wieħed jew aktar. L-AEAPX għandha għallinqas darba fix-xahar tanalizza jekk il-kundizzjonijiet imsemmija fir-raba' subparagrafu ikunux għadhom japplikaw fid-data tal-analiżi u tirrevoka dik id-deċiżjoni meta ma jkunux għadhom jiġu ssodisfati kundizzjoni waħda jew aktar imsemmija fir-raba' subparagrafu li fuqha kienet ibbażata d-deċiżjoni. Għal dan l-għan, l-AEAPX għandha tindirizza deċiżjoni individwali lill-awtorità superviżorja konċernata u tiddikjara li waqgħa eċċezzjonali fis-swieq finanzjarji ma kinetx għadha teżisti." 63. L-Artikolu 143 għandu jiġi sostitwit b’dan li ġej: "Artikolu 143Atti delegati 64. Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikolu 301b u 301c, billi tispeċifika l-proċeduri li għandhom jiġu segwiti mill-AEAPX biex tkun determinata l-eżistenza ta' waqgħa eċċezzjonali fis-swieq finanzjarji u l-fatturi li għandhom ikunu kkunsidrati għall-fini tal-applikazzjoni tal-Artikolu 138(4) inkluż il-perjodu massimu ta’ żmien xieraq, espress f'għadd totali ta’ xhur, li għandu jkun l-istess għall-impriżi tal-assigurazzjoni jew tar-riassigurazzjoni kollha kif imsemmi fl-ewwel subparagrafu tal-Artikolu 138(4). 65. Fejn ikun meħtieġ li tittejjeb il-konverġenza, il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikolu 301b u 301c, li jistabilixxu speċifikazzjonijiet oħra fir-rigward tal-pjan ta’ rkupru msemmi fl-Artikolu 138(2), l-iskema finanzjarja msemmija fl-Artikolu 139(2) u fir-rigward tal-Artikolu 141, b'attenzjoni xierqa sabiex jiġu evitati l-effetti proċikliċi.” 66. Is-subparagrafu li ġej jiddaħħal wara l-ewwel subparagrafu ta' Artikolu 155(3): "Barra minn hekk, l-awtorità superviżorja tal-Istat Membru ospitanti tista' tirreferi l-kwistjoni għall-AEAPX u titlob l-assistenza tagħha skont l-Artikolu 19 tar-Regolament .../...2010 [AEAPX]. F'dak il-każ, l-AEAPX tista' tieħu azzjoni skont is-setgħat ikkonferiti lilha minn dak l-Artikolu." 67. Is-subparagrafu li ġej jiddaħħal wara l-ewwel subparagrafu ta' Artikolu 158(2): "Barra minn hekk, l-awtorità superviżorja tal-Istat Membru ospitanti tista' tirreferi l-kwistjoni għall-AEAPX u titlob l-assistenza tagħha skont l-Artikolu 19 tar-Regolament .../...2010 [AEAPX]. F'dak il-każ, l-AEAPX tista' tieħu azzjoni skont is-setgħat ikkonferiti lilha minn dak l-Artikolu." 68. L-Artikolu 172 għandu jiġi emendat kif ġej: 69. (a) il-paragrafu 1 huwa sostitwit b’dan li ġej: "1. Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, billi tispeċifika l-kriterji sabiex tivvaluta jekk ir-reġim tas-solvenza ta’ pajjiż terz applikat għal attivitajiet ta’ riassigurazzjoni ta’ impriżi li jkollhom l-uffiċċju prinċipali tagħhom f’dak il-pajjiż terz huwiex ekwivalenti għal dak stabilit fit-Titolu I ...." (b) il-paragrafi ġodda li ġejjin 4, 5 u 6 huma miżjuda: "4. B'deroga mill-paragrafu 3 u t-tieni subparagrafu tal-Artikolu 134(1), l-istess trattament bħall-Artikolu 172(3) u t-tieni subparagrafu tal-Artikolu 134(1) għandu jingħata għal perjodu tranżizzjonali, għall-kuntratti tar-riassigurazzjoni konklużi mal-impriżi li għandhom l-uffiċċju prinċipali tagħhom f'pajjiż terz u li l-iskemi ta' solvenza tagħhom probabbilment, sal-31 ta' Diċembru 2012 probabbilment ma jissodisfawx b'mod sħiħ il-kriterji għall-valutazzjoni tal-ekwivalenza msemmija fil-paragrafu 1. Il-perjodu tranżizzjonali għandu jdum massimu ta' 5 snin mid-data msemmija fl-ewwel subparagrafu tal-Artikolu 309(1). Din id-deroga għandha tapplika biss meta l-Kummissjoni tkun għamlet deċiżjoni skont il-paragrafu 6 li l-kundizzjonijiet speċifikati intlaħqu mill-pajjiż terz. 5. Il-Kummissjoni tista' tadotta atti ddelegati f'konformità mal-Artikolu 301a u li jkunu suġġetti għall-kundizzjonijiet tal-Artikoli 301b u 301c, li jispeċifikaw b'relazzjoni mal-paragrafu 4, it-tul ta' żmien tal-perjodu tranżizzjonali li jista' jkun iqsar mill-massimu ta' 5 snin u l-kundizzjonijiet li għandhom ikunu ssodisfati mill-pajjiż terz. Dawk il-kundizzjonijiet għandhom ikopru impenji mogħtija mill-awtoritajiet superviżorji, il-konverġenza tagħhom għal skema ekwivalenti fuq perjodu ta' żmien fiss, il-kontenut tal-iskema eżistenti jew maħsub, u oqsma ta' kooperazzjoni, skambju ta' informazzjoni u obbligi ta' segretezza professjonali. 6. Il-Kummissjoni tista', f'konformità mal-proċedura regolatorja msemmija fl-Artikolu 301(2), tiddeċiedi fir-rigward ta' skemi ta' solvenza msemmija fil-paragrafu 4 li l-kundizzjonijiet stabbiliti fl-Artikolu 174(4) u l-att delegat, intlaħqu mill-pajjiż terz. Dawk id-deċiżjonijiet għandhom jiġu riveduti regolarment." 70. L-Artikolu 210(2) għandu jiġi sostitwit b’dan li ġej: "2. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, li jispeċifikaw id-dispożizzjonijiet tal-paragrafu 1 fir-rigward tal-monitoraġġ, l-immaniġjar u l-kontrol tar-riskji li jirriżultaw mill-attivitajiet tar-riassigurazzjoni finite." 71. L-Artikolu 211 għandu jiġi emendat kif ġej: (a) Il-paragrafi 2 u 3 għandhom jiġu sostitwiti b'dan li ġej: "2. Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jistabilixxu dan li ġej: (a) l-ambitu tal-awtorizzazzjoni; (b) il-kundizzjonijiet mandatorji li għandhom jiġu inklużi fil-kuntratti kollha li jinħarġu; (c) ir-rekwiżiti idonji u xierqa tajba kif imsemmi fl-Artikolu 42 tal-persuni li jkunu qegħdin imexxu l-istrument bi skop speċjali; (d) ir-rekwiżiti idonji u xierqa għall-azzjonisti jew membri li jkollhom parteċipazzjoni kwalifikattiva fl-istrument bi skop speċjali; (e) proċeduri amministrattivi u kontabilistiċi tajbin, mekkaniżmi ta’ kontroll intern adegwati u rekwiżiti tal-immaniġjar tar-riskji; (f) rekwiżiti kontabilistiċi, u dawk prudenzjali u tal-informazzjoni statistika; (g) rekwiżiti tas-solvenza. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, billi tistabilixxi l-proċeduri għall-approvazzjoni superviżorja tal-istrumenti bi skop speċjali u, fejn l-istrument bi skop speċjali li jassumi riskju minn impriżi tal-assigurazzjoni jew tar-riassigurazzjoni hija stabilit fi Stat Membru li mhuwiex l-Istat Membru li fih l-impriżi tal-assigurazzjoni jew tar-riassigurazzjoni hija awtorizzata, il-proċeduri għall-kooperazzjoni u l-iskambju ta’ informazzjoni bejn l-awtoritajiet superviżorji. 3. L-istrumenti bi skop speċjali awtorizzati qabel il-31 ta’ Diċembru 2012 għandhom ikunu soġġetti għal-liġi tal-Istat Membru li jkun awtorizza l-istrument b’għan speċjali. Madankollu, kull attività ġdida mibdija bi strument bi skop speċjali bħal dan wara dik id-data għandha tkun soġġetta għall-paragrafi 1 u 2". (b) Għandu jiżdied il-paragrafu 4 li ġej: "4. Qed jiġu kkonferiti setgħat lill-Kummissjoni biex tadotta standards tekniċi ta' implimentazzjoni li jiddeterminaw il-kundizzjonijiet ta' applikazzjoni ta' dan l-Artikolu kif supplimentat mill-atti delegati msemmija fil-paragrafu 2 dwar il-kwistjonijiet koperti minn dawk l-atti delegati, speċifikament rigward il-proċedura li għandha tkun segwita għall-għoti ta' approvazzjoni superviżorja ta' strumenti bi skop speċjali u l-proċeduri għall-kooperazzjoni u l-iskambju ta' informazzjoni bejn l-awtoritajiet superviżorji. L-istandards tekniċi ta' implimentazzjoni msemmija fl-ewwel subparagrafu għandhom jiġu adottati skont l-Artikolu 15 tar-Regolament …/… [AEAPX]. L-AEAPX għandha tiżviluppa abbozzi tal-istandards tekniċi ta' implimentazzjoni għas-sottomissjoni lill-Kummissjoni sal-31 ta’ Diċembru 2011." 72. L-Artikolu 216(7) għandu jiġi sostitwit b’dan li ġej: "7. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, u tispeċifika ċ-ċirkostanzi li fihom tkun tista’ tittieħed id-deċiżjoni msemmija fil-paragrafu 1.” 73. L-Artikolu 217(3) għandu jiġi sostitwit b’dan li ġej: "3. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, u tispeċifika ċ-ċirkostanzi li fihom tkun tista’ tittieħed id-deċiżjoni msemmija fil-paragrafu 1.” 74. Fl-Artikolu 227(2), it-tieni subparagrafu għandu jiġi sostitwit b’dan li ġej: “Waqt li jkun qed jagħmel dan, is-superviżur tal-grupp għandu jikkonsulta lill-awtoritajiet superviżorji l-oħra konċernati u l-AEAPX qabel ma jieħu deċiżjoni dwar l-ekwivalenza.” 75. L-Artikolu 227(3) għandu jiġi sostitwit b’dan li ġej: "3. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, sabiex tispeċifika l-kriterji ħalli jiġi vvalutat jekk ir-reġim tas-solvenza f'pajjiż terz huwiex ekwivalenti għal dak stabilit fit-Titolu I, Kapitolu VI." 76. Fl-Artikolu 227, għandhom jiżdiedu l-paragrafi 6 u 7 li ġejjin: "6. B'deroga mit-tieni subparagrafu tal-paragrafu 1, l-Istati Membri jistgħu, għal perjodu tranżizzjonali jipprovdu li l-kalkolu tas-solvenza tal-grupp jikkunsidra, fir-rigward tal-impriża msemmija f'dak is-subparagrafu, ir-Rekwiżit Kapitali tas-Solvenza u l-fondi proprji eliġibbli biex ikun issodisfat ir-rekwiżit kif stipulat mill-pajjiż terz ikkonċernat. Il-perjodu tranżizzjonali għandu jdum massimu ta' 5 snin mid-data msemmija fl-ewwel sub-paragrafu tal-Artikolu 309(1). Din id-deroga għandha tapplika biss meta l-Kummissjoni tkun iddeċidiet f'konformità mal-paragrafu 7 li kundizzjonijiet speċifikati ntlaħqu mill-pajjiż terz. 7. Il-Kummissjoni tista' tadotta atti delegati f'konformità mal-Artikolu 301a u li jkunu suġġetti għall-kundizzjonijiet tal-Artikoli 301b u 301c, li jispeċifikaw b'relazzjoni mal-paragrafu 6, it-tul ta' żmien tal-perjodu tranżizzjonali li jista' jkun iqsar mill-massimu ta' 5 snin u l-kundizzjonijiet li għandhom ikunu ssodisfati mill-pajjiż terz. Dawk il-kundizzjonijiet għandhom ikopru impenji mogħtija mill-awtoritajiet superviżorji, il-konverġenza tagħhom għal skema ekwivalenti fuq perjodu ta' żmien fiss, il-kontenut tal-iskema eżistenti jew maħsub, u oqsma ta' kooperazzjoni, skambju ta' informazzjoni u obbligi ta' segretezza professjonali. 8. Il-Kummissjoni tista' tadotta deċiżjoni fir-rigward tal-iskemi ta' solvenzi ta' pajjiżi terzi, imsemmija fil-paragrafu 6 li l-kundizzjonijiet stabbiliti fil-paragrafu 4 u l-att delegat, kienu ssodisfati mill-pajjiż terz. Dawk id-deċiżjonijiet għandhom ikunu adottati wara konsultazzjoni mal-Kumitat Ewropew tal-Assigurazzjonijiet u l-Pensjonijiet tax-Xogħol u f'konformità mal-proċedura regolatorja msemmija fl-Artikolu 301(2). Dawk id-deċiżjonijiet għandhom jiġu riveduti regolarment." 77. L-Artikolu 231(3) u (6) għandhom jiġu sostitwiti b’dan li ġej: "3. Matul il-perjodu msemmi fil-paragrafu 2, is-superviżur tal-grupp u kwalunkwe waħda mill-awtoritajiet superviżorji l-oħra konċernati jistgħu jikkonsultaw mal-AEAPX. L-AEAPX għandha tiġi kkonsultata wkoll fejn l-impriża parteċipanti titlob dan. Fejn l-AEAPX tiġi kkonsultata, l-awtoritajiet superviżorji kollha konċernati għandhom jiġu infurmati u l-perjodu msemmi fil-paragrafu 2 għandu jittawwal b’xahrejn. 4. Is-superviżur tal-grupp għandu jipprovdi lill-applikant b’dokument li jistabilixxi d-deċiżjoni konġunta motivata b’mod sħiħ imsemmija fil-paragrafu 2. Fejn ikun ġiet ikkonsultata l-AEAPX, b'konformità mal-paragrafu 3 l-awtoritajiet superviżorji konċernati għandhom jikkunsidraw dan il-parir kif xieraq qabel ma jieħdu d-deċiżjoni konġunta tagħhom. Is-superviżur tal-grupp għandu jipprovdi lill-applikant b’dokument li jistabilixxi d-deċiżjoni konġunta motivata b'mod sħiħ u spjegazzjoni ta’ kwalunkwe devjazzjoni sinifikanti mill-parir adottat mill-AEAPX. 5. Fl-assenza ta' deċiżjoni konġunta fil-perjodi stabiliti fil-paragrafi 2 u 3 rispettivament, is-superviżur tal-grupp għandu jieħu d-deċiżjoni hu stess dwar l-applikazzjoni. Fit-teħid tad-deċiżjoni, is-superviżur tal-grupp għandu jikkunsidra b’mod xieraq dan li ġej: (a) kwalunkwe fehma u riżerva tal-awtoritajiet superviżorji l-oħra konċernati waqt il-perjodu applikabbli; (b) meta l-AEAPX tkun ġiet kkonsultat, il-parir tagħha. Is-superviżur tal-grupp għandu jipprovdi lill-applikant u lill-awtoritajiet l-oħra superviżorji b’dokument li jistabilixxi d-deċiżjoni konġunta motivata b’mod sħiħ u spjegazzjoni ta’ kwalunkwe devjazzjoni sinifikanti mill-parir adottat mill-AEAPX. Dik id-deċiżjoni għandha tkun rikonoxxuta bħala determinanti u applikata mill-awtoritajiet superviżorji konċernati. 6. Jekk, fl-aħħar tal-perjodi msemmija fil-paragrafi 2 u 3 rispettivament, kwalunkwe waħda mill-awtoritajiet superviżorji konċernati tkun irriferiet il-kwistjoni lill-AEAPX skont l-Artikolu 19 tar-Regolament …/… [AEAPX], is-superviżur tal-grupp għandu jiddeferixxi d-deċiżjoni tiegħu u jistenna kwalunkwe deċiżjoni li l-AEAPX tista’ tieħu skont l-Artikolu 19(3) ta’ dak ir-Regolament, u għandu jieħu d-deċiżjoni tiegħu b’konformità mad-deċiżjoni tal-AEAPX. Il-perjodi msemmija fil-paragrafi 2 u 3 rispettivament għandhom jitqiesu bħala l-perjodu tal-konċiljazzjoni fl-ambitu tat-tifsira tal-Artikolu 19(2)ta' dak ir-Regolament. L-AEAPX għandha tieħu d-deċiżjoni fi żmien xahar. Il-kwistjoni m’għandhiex tiġi riferita lill-AEAPX wara t-tmiem tal-perjodi msemmija fil-paragrafi 2 u 3 rispettivament jew wara li tkun ittieħdet deċiżjoni konġunta." 78. L-Artikolu 234 għandu jiġi sostitwit b’dan li ġej: "Artikolu 234Atti delegati Il-Kummissjoni għandha tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, biex tispeċifika l-prinċipji u l-metodi tekniċi kif spjegat fl-Artikoli 220 sa 229 u l-applikazzjoni tal-Artikoli 230 sa 233 sabiex tiġi żgurata l-applikazzjoni uniformi fl-Unjoni." 79. L-Artikolu 237 għandu jiġi emendat kif ġej: 80. Il-paragrafi 3, 4 u 5 għandhom jiġu sostitwiti b'dan li ġej: "3. Matul il-perjodu msemmi fil-paragrafu 2, fil-każ li jkun hemm fehmiet diversi dwar l-approvazzjoni tal-applikazzjoni msemmija fil-paragrafu 1, is-superviżur tal-grupp jew xi awtorità superviżorja oħra konċernata jistgħu jikkonsultaw lill-AEAPX. Fejn l-AEAPX tiġi kkonsultata, l-awtoritajiet superviżorji kollha konċernati għandhom jiġu infurmati u l-perjodu msemmi fil-paragrafu 2 għandu jittawwal b'xahar. Fejn tkun ġiet ikkonsultata l-AEAPX, l-awtoritajiet superviżorji konċernati għandhom jikkunsidraw dan il-parir kif xieraq qabel ma jieħdu d-deċiżjoni konġunta tagħhom. 4. L-awtorità superviżorja, wara li tawtorizza lill-impriża sussidjarja għandha tipprovdi lill-applikant bid-deċiżjoni konġunta msemmija fil-paragrafi 2 u 3, għandha tagħti l-motivazzjonijiet kollha u, fejn l-AEAPX tkun ġiet ikkonsultata, tinkludi spjegazzjoni dwar kwalunkwe devjazzjoni sinifikanti mill-parir adottat mill-AEAPX. Id-deċiżjoni konġunta għandha tiġi rikonoxxuta bħala finali u għandha tkun applikata mill-awtoritajiet superviżorji konċernati. 5. Fl-assenza ta' deċiżjoni konġunta min-naħa tal-awtoritajiet superviżorji konċernati fil-perjodi stabiliti fil-paragrafi 2 u 3, is-superviżur tal-grupp għandu jieħu d-deċiżjoni tiegħu stess dwar l-applikazzjoni. Fit-teħid tad-deċiżjoni tiegħu, is-superviżur tal-grupp għandu jikkunsidra tajjeb dan li ġej: (a) kwalunkwe fehma u riżerva tal-awtoritajiet superviżorji konċernati waqt il-perjodu applikabbli; (b) kwalunkwe riżerva tal-awtoritajiet l-oħra superviżorji fil-kulleġġ tas-superviżuri espressa waqt il-perjodu applikabbli; (c) meta l-AEAPX tkun ġiet ikkonsultat, il-parir tagħha. Id-deċiżjoni għandha tagħti l-motivazzjoni kollha u għandha tinkludi spjegazzjoni ta’ xi devjazzjoni sinifikanti mir-riżervi tal-awtoritajiet superviżorji l-oħra konċernati, flimkien mal-parir tal-AEAPX. Is-superviżur tal-grupp għandu jipprovdi lill-applikant u lill-awtoritajiet l-oħra superviżorji konċernati b’kopja tad-deċiżjoni." 81. Għandu jiżdied il-paragrafu 6 li ġej: "6. Jekk, fl-aħħar tal-perjodi msemmija fil-paragrafi 2 u 3 rispettivament ta' dan l-Artikolu, kwalunkwe waħda mill-awtoritajiet superviżorji konċernati tkun irriferiet il-kwistjoni lill-AEAPX skont l-Artikolu 19 tar-Regolament …/… [AEAPX], l-awtorità superviżorja għandha tiddeferixxi d-deċiżjoni tagħha u tistenna kwalunkwe deċiżjoni li l-AEAPX tista’ tieħu skont l-Artikolu 19(3) ta’ dak ir-Regolament, u għandha tieħu d-deċiżjoni tagħha b’konformità mad-deċiżjoni tal-AEAPX. Il-perjodi msemmija fil-paragrafi 2 u 3 rispettivament għandhom jitqiesu bħala l-perjodu tal-konċiljazzjoni fl-ambitu tat-tifsira tal-Artikolu 19(2)ta' dak ir-Regolament. L-AEAPX għandha tieħu d-deċiżjoni fi żmien xahar. Il-kwistjoni m’għandhiex tiġi riferita lill-AEAPX wara t-tmiem tal-perjodi msemmija fil-paragrafi 2 u 3 rispettivament jew wara li tkun ittieħdet deċiżjoni konġunta." 82. L-Artikolu 238(5) għandu jiġi sostitwit b’dan li ġej: "5. Meta l-awtorità superviżorja u s-superviżur tal-grupp ma jaqblux, kwalunkwe wieħed mis-superviżuri jista', fi żmien xahar mill-proposta tal-awtorità superviżorja, jirreferi l-kwistjoni lill-AEAPX u jitlob l-assistenza tagħha skont l-Artikolu 19 tar-Regolament .../... [AEAPX]. F'dak il-każ, l-AEAPX tista' tieħu azzjoni skont is-setgħat ikkonferiti lilha minn dak l-Artikolu u għandha tieħu d-deċiżjoni tagħha fi żmien xahrejn minn dan ir-riferiment. Il-kwistjoni m’għandhiex tiġi riferita lill-AEAPX wara t-tmiem tal-perjodu ta’ xahar imsemmi f’dan is-subparagrafu jew wara li jkun intlaħaq ftehim fil-kulleġġ skont il-paragrafu 4 ta' dan l-Artikolu. L-awtorità superviżorja, wara li tkun awtorizzat lil dik is-sussidjarja, għandha tiddeferixxi d-deċiżjoni tagħha u tistenna kwalunkwe deċiżjoni li l-AEAPX tista’ tieħu skont l-Artikolu 19(3) ta’ dak ir-Regolament, u għandha tieħu d-deċiżjoni tagħha b’konformità mad-deċiżjoni tal-AEAPX. Id-deċiżjoni għandha tiddikjara l-motivazzjonijiet sħaħ li fuqhom tkun ġiet ibbażata. Id-deċiżjoni għandha tiġi sottomessa lis-sussidjarja u lill-kulleġġ tas-superviżuri.” 83. Fl-Artikolu 239, għandu jiżdied il-paragrafu 4 li ġej: "4. Fejn l-awtorità superviżorja u s-superviżur tal-grupp ma jaqblux dwar l-approvazzjoni tal-pjan ta’ rkupru fit-tmiem tal-perjodu ta’ erba’ xhur imsemmi fil-paragrafu 1 ta' dan l-Artikolu jew dwar l-approvazzjoni tal-miżuri proposti fl-aħħar tal-perjodu ta’ xahar imsemmi fil-paragrafu 2 ta' dan l-Artikolu, iż-żewġ superviżuri jistgħu, fl-aħħar tal-perjodu applikabbli, jirreferu l-kwistjoni lill-AEAPX u jitolbu l-assistenza tagħha skont l-Artikolu 19 tar-Regolament .../...[AEAPX]. F'dak il-każ, l-AEAPX tista' tieħu azzjoni skont is-setgħat mogħtija lilha minn dak l-Artikolu u għandha tieħu d-deċiżjoni tagħha fi żmien xahar minn dan ir-riferiment. Il-kwistjoni m’għandhiex tiġi riferita lill-AEAPX wara t-tmiem tal-perjodu applikabbli msemmi f’dan is-subparagrafu jew wara li jkun intlaħaq ftehim fil-kulleġġ skont it-tieni subparagrafu tal-paragrafu 1 jew it-tieni subparagrafu tal-paragrafu 2 ta' dan l-Artikolu. L-awtorità superviżorja, wara li tkun awtorizzat lil dik is-sussidjarja, għandha tiddeferixxi d-deċiżjoni tagħha u tistenna kwalunkwe deċiżjoni li l-AEAPX tista’ tieħu skont l-Artikolu 19(3) ta’ dak ir-Regolament, u għandha tieħu d-deċiżjoni tagħha b’konformità mad-deċiżjoni tal-AEAPX. Id-deċiżjoni għandha tiddikjara l-motivazzjonijiet sħaħ li fuqhom tkun ġiet ibbażata. Id-deċiżjoni għandha tiġi sottomessa lis-sussidjarja u lill-kulleġġ tas-superviżuri.” 84. L-Artikolu 241 għandu jiġi sostitwit b’dan li ġej: "Artikolu 241Sussidjarji ta’ impriża tal-assigurazzjoni jew tar-riassigurazzjoniatti delegati Il-Kummissjoni għandha tadotta atti delegati, skont l-Artikolu 301a u skont il-kundizzjonijiet tal-Artikoli 301b u 301c, li jispeċifikaw dan li ġej: (a) il-kriterji li għandhom jiġu applikati meta jkun qed jiġi vvalutat jekk il-kundizzjonijiet stipulati fl-Artikolu 236 ikunux intlaħqu jew le; (b) il-kriterji li għandhom jiġu applikati meta jkun qed jiġi vvalutat x’għandu jiġi kkunsidrat bħala sitwazzjoni ta’ emerġenza skont l-Artikolu 239(2); (c) il-proċeduri li għandhom jiġu segwiti mill-awtoritajiet superviżorji waqt skambju ta’ informazzjoni, meta jkunu qegħdin jeżerċitaw id-drittijiet tagħhom u fit-twettiq tad-dmirijiet tagħhom skont l-Artikoli 237 sa 240.” 85. Fl-Artikolu 242(1), id-data "31 ta' Ottubru 2014" għandha tiġi sostitwita bid-data "31 ta' Diċembru 2014". 86. Fl-Artikolu 242(2), id-data "31 ta' Ottubru 2015" għandha tiġi sostitwita bid-data "31 ta' Diċembru 2015". 87. L-Artikolu 244(4) għandu jiġi sostitwit b’dan li ġej: "4. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, għal dak li jirrigwarda d-definizzjoni u l-identifikazzjoni ta’ konċentrazzjoni tar-riskju sinifikanti u r-rappurtar dwar konċentrazzjoni tar-riskju bħal din, għall-finijiet tal-paragrafi 2 u 3.” 88. L-Artikolu 245(4) għandu jiġi sostitwit b’dan li ġej: "4. Il-Kummissjoni tista’ tadotta atti delegati, skont l-Artikolu 301a u b’konformità mal-kundizzjonijiet tal-Artikoli 301b u 301c, għal dak li jirrigwarda d-definizzjoni u l-identifikazzjoni ta’ tranżazzjoni intragrupp sinifikanti u r-rappurtar dwar tranżazzjoni intragrupp bħal din, għall-finijiet tal-paragrafi 2 u 3." 89. L-Artikolu 247(4) sa (7) għandu jiġi sostitwit b’dan li ġej: "4. Matul il-perjodu tat-tliet xhur imsemmi fit-tielet subparagrafu tal-paragrafu 3, kwalunkwe awtorità superviżorja konċernata tista’ titlob li tiġi kkonsultata l-AEAPX. Fil-każ li l-AEAPX tiġi kkonsultata, dak il-perjodu għandu jkun estiż b’xahrejn. 5. Fil-każ li l-AEAPX tiġi kkonsultata, l-awtoritajiet superviżorji konċernati għandhom iqisu kif xieraq il-parir tal-AEAPX qabel ma jieħdu d-deċiżjoni konġunta tagħhom. Id-deċiżjoni konġunta għandha tagħti l-motivazzjonijiet sħaħ u għandha tinkludi spjegazzjoni ta’ kwalunkwe devjazzjoni sinifikanti mill-parir mogħti mill-AEAPX. 6. Fl-assenza ta’ deċiżjoni konġunta li tidderoga mill-kriterji stabiliti fil-paragrafu 2 ta' dan l-Artikolu, l-inkarigu ta’ superviżur tal-grupp għandu jitwettaq mill-awtorità superviżorja identifikata skont il-paragrafu 2 ta' dan l-Artikolu. Madankollu, jekk fl-aħħar tal-perjodi stipulati fil-paragrafi 3 u 4 ta' dan l-Artikolu kwalunkwe wieħed mis-superviżuri konċernati jkun irrefera l-kwistjoni lill-AEAPX, b'konformità mal-Artikolu 19 tar-Regolament .../... [AEAPX], huma għandhom jistennew id-deċiżjoni tal-AEAPX. Il-perjodi msemmija fil-paragrafi 3 u 4 rispettivament għandhom jitqiesu bħala l-perjodu tal-konċiljazzjoni fl-ambitu tat-tifsira tal-Artikolu 19(2)ta' dak ir-Regolament. L-AEAPX għandha tieħu d-deċiżjoni fi żmien xahar. Il-kwistjoni m’għandhiex tiġi riferuta lill-AEAPX wara li tkun ittieħdet deċiżjoni konġunta. L-inkarigu ta' superviżur tal-grupp għandu jkun eżerċitat mill-awtorità superviżorja identifikata fid-deċiżjoni meħuda mill-AEAPX. Id-deċiżjoni għandha titressaq lill-grupp u lill-kulleġġ tas-superviżuri. 7. L-AEAPX għandu jgħarraf lill-Parlament Ewropew, lill-Kunsill u lill-Kummissjoni, mill-inqas darba fis-sena, dwar kwalunkwe diffukultà ewlenija fir-rigward tal-applikazzjoni tal-paragrafi 2, 3 u 6. Fl-eventwalità li tinħoloq kwalunkwe diffikultà kbira fl-applikazzjoni tal-kriterji stabiliti fil-paragrafi 2 u 3 ta' dan l-Artikolu, il-Kummissjoni għandha tadotta atti delegati, skont l-Artikolu 301a u b'konformità mal-kundizzjonijiet tal-Artikoli 301b u 301c, li jispeċifikaw dawk il-kriterji." 90. L-Artikolu 248 għandu jiġi emendat kif ġej: 91. Is-subparagrafu li għandu jiżdied mal-paragrafu 2: "Meta superviżur ta' grupp jonqos milli jwettaq l-inkarigi msemmija fil-paragrafu 1 jew meta l-membri tal-kulleġġ ma jikkooperawx sa fejn rikjest f'dan il-paragrafu, kwalunkwe awtorità superviżorja konċernata tista' tirreferi l-kwistjoni lill-AEAPX u titlob l-assistenza tagħha skont l-Artikolu 19 tar-Regolament .../2010 [AEAPX]. F'dak il-każ, l-AEAPX tista' tieħu azzjoni skont is-setgħat ikkonferiti lilha mill-Artikolu 11 ta' dak ir-Regolament." 92. It-tieni u t-tielet subparagrafi tal-paragrafu 4 għandhom jiġu sostitwiti b’dan li ġej: “Fl-eventwalità ta’ fehmiet diverġenti li jikkonċernaw l-arranġamenti tal-koordinazzjoni, kwalunkwe membru tal-kulleġġ tas-superviżuri jista’ jirreferi l-kwistjoni lill-AEAPX. Wara li jkun ikkonsulta lill-awtoritajiet superviżorji konċernati, is-superviżur tal-grupp għandu jikkunsidra tajjeb kwalunkwe parir prodott mill-AEAPX fi żmien xahrejn mill-irċevuta ta’ dan qabel ma jieħu d-deċiżjoni finali tiegħu. Id-deċiżjoni għandha tiddikjara l-motivazzjonijiet sħaħ u għandu jkollha spjegazzjoni ta’ kwalunkwe devjazzjoni sinifikanti minn kwalunkwe parir mogħti mill-AEAPX. Is-superviżur tal-grupp għandu jittrażmetti d-deċiżjoni lill-awtoritajiet l-oħra superviżorji konċernati.” 93. Il-paragrafi 6 u 7 għandhom jiġu sostitwiti b'dan li ġej: "6. Qed jiġu kkonferiti setgħa